

Като взе предвид:

* Договора за функционирането на Европейския съюз, и по-специално член 314 от него, във връзка с Договора за създаване на Европейската общност за атомна енергия, и по-специално член 106а от него,
* Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза (...)[[1]](#footnote-2), и по-специално член 42 от него,
* проекта на общ бюджет на Европейския съюз за 2021 финансова година, приет от Комисията на 27 юли 2020 г.[[2]](#footnote-3),

С настоящото Европейската комисия представя на Европейския парламент и на Съвета писмо за внасяне на корекции № 1 към проекта на общ бюджет на Европейския съюз за 2021 финансова година поради причините, изложени в обяснителния меморандум.

**ПРОМЕНИ В ПРИХОДНАТА И РАЗХОДНАТА ЧАСТ НА БЮДЖЕТА ПО РАЗДЕЛИ**

Промените в общата разходна и приходна част, както и в приходната и разходната част на бюджета по раздели са достъпни в EUR-Lex (<https://eur-lex.europa.eu/budget/www/index-bg.htm>). За информация като бюджетно приложение се прилага версия на английски език на промените в тези части.

СЪДЪРЖАНИЕ

[1. Въведение 4](#_Toc56247293)

[2. Отражение на споразумението за следващата МФР върху проектобюджета за 2021 г. 5](#_Toc56247294)

[2.1 Корекции вследствие на споразумението на Европейския съвет от юли 2020 г. 5](#_Toc56247295)

[*2.1.1*  *Финансови пакети на разходните програми* 5](#_Toc56247296)

[*2.1.1*  *Финансови пакети на тематичните специални инструменти* 7](#_Toc56247297)

[2.2 Корекции вследствие на политическото споразумение от 10 ноември 2020 г. 8](#_Toc56247298)

[2.3 Актуализирани нужди от бюджетни кредити за плащания 8](#_Toc56247299)

[*2.3.1* *Неприемане на „преходното решение“ през 2020 г.* 8](#_Toc56247300)

[*2.3.2* *Отражение, свързано с коригиращ бюджет № 6/2020 (стратегия за ваксините)* 9](#_Toc56247301)

[*2.3.3* *Промени в ставките на предварителното финансиране за европейските структурни и инвестиционни фондове (ЕСИФ) за периода 2014—2020 г.* 9](#_Toc56247302)

[*2.3.4* *Друго преразглеждане на плащанията* 10](#_Toc56247303)

[2.4 Коригиран обхват на функциите на МФР и отражение върху структурата на номенклатурата 12](#_Toc56247304)

[2.5 Коригирано разпределение на Next Generation EU между безвъзмездни средства и заеми 12](#_Toc56247305)

[3. Участие на Съюза в увеличаването на капитала на Европейския инвестиционен фонд (ЕИФ) 13](#_Toc56247306)

[4. Европейски фонд за гарантиране на земеделието (ЕФГЗ) 14](#_Toc56247307)

[5. Пакет за делегиране за шестте изпълнителни агенции 15](#_Toc56247308)

[5.1 Представяне пред Комитета за изпълнителните агенции 15](#_Toc56247309)

[5.2 Предложено равнище на бюджетните кредити за оперативни разходи за периода 2021—2027 г., които ще бъдат делегирани 16](#_Toc56247310)

[5.3 Отражение върху човешките и финансовите ресурси в изпълнителните агенции през 2021 г. 17](#_Toc56247311)

[5.4 Отражение върху човешките ресурси в Комисията 17](#_Toc56247312)

[5.5 Корекции, включени в ПВК 1/2021 18](#_Toc56247313)

[6. Децентрализирани агенции 20](#_Toc56247314)

[6.1 Европейска агенция по лекарствата (EMA) 20](#_Toc56247315)

[6.2 Европейски център за профилактика и контрол върху заболяванията (ECDC) 21](#_Toc56247316)

[6.3 Европейска агенция за околната среда (ЕАОС): 21](#_Toc56247317)

[6.4 Европейска агенция по химикали (ЕСНА) 21](#_Toc56247318)

[6.5 Европейски банков орган (ЕБО) 21](#_Toc56247319)

[6.6 Европейска служба за подкрепа в областта на убежището (EASO) 21](#_Toc56247320)

[7. Корекции във функция 7 „Европейска публична администрация“ 22](#_Toc56247321)

[7.1 Индексация на заплатите, считано от 1 юли 2020 г. 22](#_Toc56247322)

[7.2 Увеличаване на средствата за Европейския парламент 23](#_Toc56247323)

[7.4 Прехвърляне на определен персонал в делегациите на Съюза от Комисията в ЕСВД 24](#_Toc56247324)

[7.5 Прехвърляне на централната библиотека от Комисията в Службата за публикации 25](#_Toc56247325)

[7.6 Прехвърляне на 2 длъжности в щатното разписание от Европейския парламент на Комисията 26](#_Toc56247326)

[7.7 Финансов принос на ЕСВД за предоставянето на основни услуги от Службата за управление и плащане по индивидуални права (PMO) 26](#_Toc56247327)

[7.8 Отражение на пандемията от COVID-19 върху бюджета на Европейските училища 26](#_Toc56247328)

[7.9 Отражение на преместването на службата на Омбудсмана, намираща се в Брюксел 27](#_Toc56247329)

[8. Други корекции 27](#_Toc56247330)

[8.1 Целенасочени увеличения на средствата 27](#_Toc56247331)

[*8.1.1 Подкрепа за общността на кипърските турци* 27](#_Toc56247332)

[*8.1.2 Социален диалог* 27](#_Toc56247333)

[8.2 Адаптиране на номенклатурата 27](#_Toc56247334)

[*8.2.2*  *Програма за единния пазар* 29](#_Toc56247335)

[*8.2.3 Социална политика (включително социалният диалог) 29*](#_Toc56247336)

[*8.2.4 Удължаване на срока на действие на Съвместното предприятие за европейски високопроизводителни изчислителни технологии (EuroHPC) 29*](#_Toc56247337)

[*8.2.5 Създаване на нови бюджетни редове за двата консултативни органа 29*](#_Toc56247338)

[*8.2.6 Заличаване на бюджетни редове в раздела за Европейския надзорен орган по защита на данните 30*](#_Toc56247339)

[8.3 Технически актуализации 30](#_Toc56247340)

[*8.3.1 Изменение на щатните разписания във връзка с прибягването до член 53, параграф 1 от Финансовия регламент* 30](#_Toc56247341)

[*8.3.1 Изменение на текста на някои бюджетни забележки* 30](#_Toc56247342)

[9. Обобщаваща таблица по функции от МФР 31](#_Toc56247343)

1. Въведение

Писмо за внасяне на корекции № 1 (ПВК 1/2021) към проектобюджета за 2021 г. (ПБ за 2021 г.) обхваща следните елементи:

* вземането под внимание на споразумението, постигнато между Европейския парламент и Съвета относно следващата многогодишна финансова рамка за периода 2021—2027 г. (МФР) по време на тристранната среща на 10 ноември. Този резултат се основава на споразумението, постигнато по време на специалното заседание на Европейския съвет (EUCO), проведено на 17—21 юли[[3]](#footnote-4), и има отражение върху редица разходни програми и специални инструменти от гледна точка на равнището на бюджетните кредити, структурата на бюджетните редове и на номенклатурата и съдържанието на бюджетните забележки (по-конкретно що се отнася до финансовия принос на плана за възстановяване на Европа — Next Generation EU);
* актуализирането на прогнозните нужди, целеви приходи и бюджетни кредити за селскостопански разходи. В допълнение към променящите се пазарни фактори ПВК 1/2021 включва също отражението на решенията в селскостопанския сектор след приемането на ПБ за 2021 г. през юли 2020 г., както и други предложения, които се очаква да окажат значително влияние през бюджетната година;
* корекциите вследствие на предстоящото внасяне в Комитета за изпълнителните агенции[[4]](#footnote-5) за становище, както и в Съвета и Европейския парламент за шестседмичен контрол, на предложението за единен акт за създаване, в който се определят основните компоненти на мандата и на задачите, възложени на новото поколение изпълнителни агенции, считано от 2021 г. Тези корекции по отношение на номенклатурата, бюджетните кредити и щатните разписания все още се основават на споразумението, постигнато на специалното заседание на Европейския съвет (EUCO) от 17—21 юли, и ще бъдат допълнително актуализирани, за да отразят политическото споразумение за следващата МФР, след като бъде финализиран единният акт за създаване;
* корекциите на равнището на бюджетните кредити и/или на персонала на някои децентрализирани агенции (EMA, ECDC, ECHA, ЕАОС, ЕБО и EASO), които отчитат последните законодателни или политически промени в тяхната дейност за 2021 г., и по-специално отражението на предложения „пакет от мерки за здравеопазването“, представен от Комисията на 11 ноември;
* корекциите във функция 7 „Европейска публична администрация“, включително отражението на намаляването на използвания при изготвянето на ПБ за 2021 г. процент за актуализиране на заплатите, считано от 1 юли 2020 г., от 0,9 % на 0,7 % и увеличаването на средствата за Европейската служба за външна дейност (ЕСВД) за управлението на извънбюджетния Европейски механизъм за подкрепа на мира (ЕМПМ), както и увеличаването на средствата за консулските служби; и
* други корекции и технически актуализации, включително на структурата на бюджета (номенклатурата).

Като цяло нетното отражение на ПВК 1/2021 върху разходите в ПБ за 2021 г. е намаляване с 2 608,8 милиона евро бюджетни кредити за поети задължения и увеличаване с 2 609,3 милиона евро бюджетни кредити за плащания, които могат да бъдат разбити на следните компоненти:

|  |  | *(В милиони евро)* |
| --- | --- | --- |
| **Програма** | **Бюджетни кредити за поети задължения** | **Бюджетни кредити за плащания** |
| Корекции вследствие на споразумението на Европейския съвет от юли 2020 г. |  |  |
| По разходните програми | -749,4 | 189,9 |
| По тематичните специални инструменти | -2 172,4 | -368,4 |
| Корекции вследствие на политическото споразумение от 10 ноември 2020 г. | 249,4 | 151,3 |
| Промени в ставките на предварителното финансиране за европейските структурни и инвестиционни фондове (ЕСИФ) за периода 2014—2020 г. | - | 3 605,6 |
| Неприемане на „преходното решение“ през 2020 г. | - | -775,0 |
| Отражение, свързано с КБ 6/2020 (ПКБ 8/2020 — ИСП — стратегия за ваксините) | - | -700,0 |
| Преразглеждане на нуждите от плащания (включително за изпълнение на неизпълнените поети задължения) | - | 448,8 |
| Актуализации за децентрализираните агенции (нови инициативи) | 46,8 | 46,8 |
| Корекции във функция 7 | 5,9 | 5,9 |
| Други корекции | 11,0 | 4,4 |
| **Общо** | **-2 608,8** | **2 609,3** |

Повече информация за всеки компонент е предоставена в точките, които следват.

Съответните бюджетни редове и щатни разписания са представени подробно в бюджетното приложение заедно с актуализацията на приходите вследствие на промените в разходите, включени в настоящото писмо за внасяне на корекции.

2. Отражение на споразумението за следващата МФР върху проектобюджета за 2021 г.

**2.1 Корекции вследствие на споразумението на Европейския съвет от юли 2020 г.**

*2.1.1 Финансови пакети на разходните програми*

Финансовите пакетите на 20 разходни програми, изброени в таблицата по-долу, бяха коригирани първо, за да бъде взето под внимание споразумението на Европейския съвет от юли 2020 г. Както за поетите задължения, така и за плащанията корекциите бяха извършени пропорционално на размера на бюджетните кредити, поискани в ПБ за 2021 г.[[5]](#footnote-6) за всеки бюджетен ред, с изключение на следните програми:

* за InvestEU корекцията отчита увеличаването на капитала на Европейския инвестиционен фонд (ЕИФ), в което Съюзът следва да участва през 2021 г., за да запази общия си дял. Тази операция е представена по-подробно в точка 3 по-долу;
* за Европейския фонд за гарантиране на земеделието (ЕФГЗ) корекцията отчита най-актуалните икономически данни и законодателна рамка, както е описано в точка 4 по-долу;
* за Европейския земеделски фонд за развитие на селските райони (ЕЗФРСР) корекцията отчита а) споразумението между Съвета и Европейския парламент за двугодишен преходен период, включващо прилагането на Next Generation EU, считано от 2021 г., б) коригираните суми за трансферите между ЕФГЗ и ЕЗФРСР вследствие на уведомленията, получени от държавите членки, и в) финансовото отражение на решението на съзаконодателите, с което се увеличава извънредната подкрепа под формата на еднократна сума, която държавите членки могат да предоставят на земеделските стопани в отговор на COVID-19[[6]](#footnote-7), както и очакваните нужди въз основа на последните прогнози на държавите членки;
* за фонд „Убежище и миграция“ (ФУМ), Инструмента за финансово подпомагане на управлението на границите и визите (ИУГВ, в рамките на Фонда за управление на границите) и фонд „Вътрешна сигурност“ (ФВС) корекцията включва повишено равнище на предварителното финансиране в размер на 5 %;
* за Инструмента за съседство, сътрудничество за развитие и международно сътрудничество (ИССРМС) и Инструмента за предприсъединителна помощ (ИПП III) — обмислят се допълнителни корекции във връзка със следното:
  + финансовия принос на „Еразъм+“: поради забавянето на приемането на секторното законодателство през 2021 г. няма да има международен обмен на студенти по програма „Еразъм+“. Общо за двете програми се предлага 23,5 милиона евро бюджетни кредити за поети задължения и 5,3 милиона евро бюджетни кредити за плащания да финансират действията, свързани с изграждането на капацитет в сферата на младежките и виртуалните обмени, които не следват графика на академичната година. В сравнение с ПБ за 2021 г. това представлява намаляване с общо 281,6 милиона евро бюджетни кредити за поети задължения[[7]](#footnote-8) и 152 милиона евро бюджетни кредити за плащания;
  + продължаващото прилагане на правилата за провизиране, определени в Регламент (ЕО) № 480/2009 за Гаранционния фонд, към настоящите бюджетни гаранции и финансова помощ (предимно мандата за външно кредитиране и решенията за макрофинансова помощ) е неутрално по отношение на бюджетните кредити за поети задължения на равнището на програмите[[8]](#footnote-9), но води до увеличаване на бюджетните кредити за плащания с 42,3 милиона евро;
  + прехвърлянето на определени служители от делегациите на Съюза в ЕСВД води до общо намаление от 16 милиона евро и 2,1 милиона евро бюджетни кредити за поети задължения и за плащания съответно за ИССРМС и ИПП III, което обаче се компенсира изцяло от съответно по размер увеличение в раздела за ЕСВД във функция 7 (за повече подробности вж. точка 7.4 по-долу);
  + първоначалното предложение за Европейския фонд за устойчиво развитие (ЕФУР) в проект на коригиращ бюджет № 6/2020[[9]](#footnote-10) включваше извънредно допълнително финансиране в размер на 1,04 милиарда евро за 2020 г. Това извънредно допълнително финансиране се съпътстваше в ПБ за 2021 г. от 10 допълнителни еквивалента на пълно работно време (ЕПРВ) външен персонал за работа по ЕФУР, платени от редовете за административна подкрепа на ИССРМС и ИПП III в делегациите. Тъй като извънредното допълнително финансиране за ЕФУР не беше част от споразумението на Европейския съвет от юли 2020 г., увеличаването на външния персонал стана ненужно. Редовете за административна подкрепа на ИССРМС и ИПП III бяха съответно намалени (1,5 милиона евро), като бяха предоставени съответни по размер допълнителни средства за оперативните редове;
  + външния персонал, работещ за настоящия Европейски фонд за развитие, чиито дейности бяха включени в ИССРМС с ПБ за 2021 г. От 2021 г. общо 6,25 ЕПРВ от този външен персонал в централата и делегациите, работещи за Механизма за подкрепа на мира в Африка, ще бъдат прехвърлени на извънбюджетния Европейски механизъм за подкрепа на мира. Редът за административна подкрепа на ИССРМС бе съответно намален (0,4 милиона евро), като бяха предоставени съответни по размер допълнителни средства за оперативните редове.

|  |  | *(В милиони евро)* |
| --- | --- | --- |
| **Програма** | **Бюджетни кредити за поети задължения** | **Бюджетни кредити за плащания** |
| „Хоризонт Европа“ | -758,0 | -87,9 |
| Фонд InvestEU (включително приключване на ЕФСИ) | 551,0 | 243,2 |
| Механизъм за свързване на Европа — Транспорт | -227,3 | -5,8 |
| Програма „Цифрова Европа“ | -234,1 | -21,8 |
| Европейски фонд за регионално развитие (ЕФРР) | 497,5 | 21,7 |
| Кохезионен фонд (КФ) | 284,1 | 11,8 |
| Разходи за финансиране на Инструмента на Европейския съюз за възстановяване (EURI) | -108,7 | -108,7 |
| EU4Health | 232,0 | 55,9 |
| Европейски социален фонд (ЕСФ) | 259,5 | 10,4 |
| „Еразъм+“ | -397,9 | -304,1 |
| Европейски фонд за гарантиране на земеделието (ЕФГЗ) | 188,9 | 188,9 |
| Европейски земеделски фонд за развитие на селските райони (ЕЗФРСР) | 342,1 | 307,1 |
| Европейски фонд за морско дело и рибарство (ЕФМДР) | -70,3 | -0,5 |
| Фонд за справедлив преход | -379,0 | 0,0 |
| Фонд „Убежище и миграция“ (ФУМ) | -230,2 | 74,6 |
| Фонд за интегрирано управление на границите (ФИУГ) | -491,3 | -51,3 |
| Фонд „Вътрешна сигурност“ (ФВС) | -52,5 | -9,3 |
| Европейски фонд за отбрана | -101,7 | -3,0 |
| Инструмент за съседство, сътрудничество за развитие и международно сътрудничество (ИССРМС) | -5,8 | -113,0 |
| Инструмент за предприсъединителна помощ (ИПП III) | -47,6 | -18,4 |
| **Общо** | **-749,4** | **189,9** |

*2.1.1 Финансови пакети на тематичните специални инструменти*

Промените във финансовите пакети на тематичните специални инструменти включват:

* коригирането на годишния финансов пакет на Резерва за солидарност и спешна помощ (SEAR) на 1 273,5 милиона евро (които съответстват на 1 200 милиона евро по цени от 2018 г.) под формата както на бюджетни кредити за поети задължения, така и на бюджетни кредити за плащания;
* коригирането на годишния финансов пакет на Европейския фонд за приспособяване към глобализацията (ЕФПГ) на 197,4 милиона евро (които съответстват на 186 милиона евро по цени от 2018 г.) под формата на бюджетни кредити за поети задължения, без промяна на равнището на бюджетните кредити за плащания в сравнение с ПБ за 2021 г.;
* създаването на два нови специални бюджетни реда[[10]](#footnote-11) за Резервa за приспособяване във връзка с последиците от Брексит (BAR), но без бюджетни кредити — в очакване на предложението, което Комисията се очаква да внесе през ноември 2020 г.

**2.2 Корекции вследствие на политическото споразумение от 10 ноември 2020 г.**

В политическото си споразумение от 10 ноември 2020 г. за следващата МФР Европейският парламент и Съветът се споразумяха, наред с другото, за целево подсилване на програмите на Съюза, включително „Хоризонт Европа“, EU4Health и „Еразъм“.

За тези три програми в ПВК 1/2021 са включени следните увеличения на средствата:

|  |  |  |
| --- | --- | --- |
|  |  | *(В милиони евро)* |
| **Програма** | **Бюджетни кредити за поети задължения** | **Бюджетни кредити за плащания** |
| „Хоризонт Европа“ | 75,8 | 3,0 |
| EU4Health | 74,3 | 15,3 |
| „Еразъм+“ | 175,1 | 133,1 |
| **Общо** | **325,2** | **151,3** |

За „Хоризонт Европа“ допълнителните бюджетни кредити за поети задължения в размер на 75,8 милиона евро ще бъдат предоставени отново на основание на член 15, параграф 3 от Финансовия регламент вследствие на пълното или частично неизпълнение на предишни научноизследователски проекти.

По следните бюджетни редове средствата ще бъдат увеличени и бюджетни забележки ще бъдат съответно коригирани:

|  |  |  |
| --- | --- | --- |
|  |  | *(EUR)* |
| **Бюджетни редове** | | **Бюджетни кредити за поети задължения** |
| 01 02 02 10 | Клъстер „Здравеопазване“ | 12 886 000 |
| 01 02 02 40 | Клъстер „Цифрова сфера, промишленост и космическо пространство“ | 12 886 000 |
| 01 02 02 50 | Клъстер „Климат, енергия и мобилност“ | 25 014 000 |
| 01 02 02 60 | Клъстер „Храни, биоикономика, природни ресурси, селско стопанство и околна среда“ | 25 014 000 |
| **Общо** |  | **75 800 000** |

С увеличенията за EU4Health и „Еразъм+“ (249,4 милиона евро) общият размер на поисканите бюджетни кредити по функция 2б *Устойчивост и ценности* през 2021 г. надвишава договорения таван с 97,8 милиона евро. Поради това се предлага да бъде мобилизиран Инструментът за гъвкавост за тази сума.

**2.3 Актуализирани нужди от бюджетни кредити за плащания**

*2.3.1 Неприемане на „преходното решение“ през 2020 г.*

На 3 юни 2020 г. Комисията предложи в ПКБ 6/2020 да бъде отразено в бюджета за 2020 г. въздействието на законодателните предложения, приети от Комисията на 27, 28 и 29 май в рамките на пакета от мерки за икономическо възстановяване на Европейския съюз[[11]](#footnote-12). ПКБ 6/2020 съпътстваше предложението за преразглеждане на Регламента за многогодишната финансова рамка за 2020 г.[[12]](#footnote-13)

Тъй като тази инициатива, наричана „преходно решение“, вече не е актуална, се предлага нейното отражение върху равнището на бюджетните кредити за плащания за 2021 г. (775 милиона евро) да бъде отменено в ПВК 1/2021.

Това намаляване засяга следните програми:

* програмата InvestEU, в която плащанията за приключване на настоящия Европейски фонд за стратегически инвестиции (ЕФСИ) ще бъдат включени, считано от 2021 г. В „преходното решение“ се предвиждаше в рамките на ЕФСИ да бъде създаден специален прозорец за Инструмента за подкрепа на платежоспособността, за който в ПБ за 2021 г. бяха включени бюджетни кредити за плащания в размер на 500 милиона евро;
* Европейския фонд за регионално развитие (ЕФРР) и Европейския социален фонд (ЕСФ), за които в ПБ за 2021 г. бяха включени бюджетни кредити за плащания в размер на общо 275 милиона евро в рамките на инициативата REACT-EU[[13]](#footnote-14), което също е част от „преходното решение“.

ПКБ 6/2020 включваше също създаването на нови бюджетни редове в бюджета за 2020 г., като някои от тях ще продължат да съществуват и през 2021 г. Поради неприемането на „преходното решение“ бюджетната номенклатура трябва да бъде адаптирана, а някои бюджетни редове — заличени или прехвърлени, както е показано в таблицата по-долу:

|  |  |  |  |
| --- | --- | --- | --- |
| Номенклатура в ПБ за 2021 г. | | Номенклатура в ПВК 1/2021 | |
| 02 01 04 | Разходи за подкрепа за „Европейския фонд за стратегически инвестиции“ | *заличен* |  |
| 02 05 02 01 | Гаранция за ЕФСИ — Компонент за инфраструктурата и иновациите (КИИ) и компонент за МСП (КМСП) | *02 02 99 12*  *(нов)* | *Приключване на Европейския фонд за стратегически инвестиции (ЕФСИ)* |
| 02 05 02 02 | Гаранция за ЕФСИ — Компонент за Инструмента за подкрепа на платежоспособността | *заличен* |  |
| 02 05 03 01 | ЕКЦИВ и ЕПИП — Компонент за инфраструктурата и иновациите (КИИ) и компонент за МСП (КМСП) | *02 02 99 12*  *(нов)* | *Приключване на Европейския фонд за стратегически инвестиции (ЕФСИ)* |
| 02 05 03 02 | ЕКЦИВ и ЕПИП — Компонент за Инструмента за подкрепа на платежоспособността | *заличен* |  |

*2.3.2 Отражение, свързано с коригиращ бюджет № 6/2020 (стратегия за ваксините)*

С коригиращ бюджет № 6/2020[[14]](#footnote-15) размерът на бюджетните кредити за плащания през 2020 г. за Инструмента за спешна подкрепа (ИСП) бе увеличен с 1 090 милиона евро, за да достигне стратегията за ваксини срещу COVID-19 общо 2 610 милиона евро, докато общият размер на поетите задължения бе определен на 2 700 милиона евро през 2020 г. в коригиращ бюджет № 2/2020[[15]](#footnote-16).

Поради това размерът на бюджетните кредити за плащания за 2021 г. трябва да бъде намален на 90 милиона евро. Това представлява намаляване със 700 милиона евро в сравнение с ПБ за 2021 г., който се основаваше на по-дълъг профил на плащанията, т.е. 790 милиона евро през 2021 г. и 265 милиона евро както през 2022 г., така и през 2023 г.

*2.3.3 Промени в ставките на предварителното финансиране за европейските структурни и инвестиционни фондове (ЕСИФ) за периода 2014—2020 г.*

През 2018 г. Комисията предложи[[16]](#footnote-17) да бъде изменен Регламент (ЕС) № 1303/2013 (Регламентът за общоприложимите разпоредби) и да бъде намалено годишното предварително финансиране за годините 2021—2023 от 3 % на 1 % от общата подкрепа, предоставяна от Европейския фонд за регионално развитие (ЕФРР), Кохезионния фонд (КФ), Европейския социален фонд (ЕСФ) и Европейския фонд за морско дело и рибарство (ЕФМДР). Последиците от това предложение за бюджета бяха включени в ПБ за 2021 г.

На 4 април 2019 г. Европейският парламент прие законодателната си резолюция, с която бе изменено предложението на Комисията, като определи годишната ставка на предварителното финансиране на 2 % за периода 2021—2023 г. В споразумението на Европейския съвет от юли 2020 г. процентът не е променен.

Вследствие на това в ПВК 1/2021 е включено за ЕСИФ увеличение в размер на общо 3,6 милиарда евро бюджетни кредити за плащания, което съответства на 1 % от общия размер на отпуснатите средства за периода 2021—2027 г. за ЕФРР, КФ, ЕСФ и ЕФМДР.

|  |  |  |
| --- | --- | --- |
|  |  | *(В милиони евро)* |
| **Програма** | **Бюджетни кредити за поети задължения** | **Бюджетни кредити за плащания** |
| Европейски фонд за регионално развитие (ЕФРР) | - | 1 996,6 |
| Кохезионен фонд (КФ) | - | 622,2 |
| Европейски социален фонд (ЕСФ) | - | 929,9 |
| Европейски фонд за морско дело и рибарство (ЕФМДР) | - | 56,9 |
| **Общо** | **0,0** | **3 605,6** |

*2.3.4* *Друго преразглеждане на плащанията*

Комисията преразгледа нуждите от бюджетни кредити за плащания (в допълнение към актуализациите, произтичащи от упоменатите по-горе коригирани финансови пакети). Следните седем програми са засегнати от нетно увеличаване в размер на общо 448,8 милиона евро и — с изключение на програмата „Правосъдие, права и ценности“ (за която незначителното по размер увеличаване е техническа корекция) — преразглеждането е свързано с плащанията за изпълнение на неизпълнените поети задължения.

|  |  | *(В милиони евро)* |
| --- | --- | --- |
| **Програма** | **Бюджетни кредити за поети задължения** | **Бюджетни кредити за плащания** |
| Инструмент за съседство, сътрудничество за развитие и международно сътрудничество (ИССРМС) | - | 372,0 |
| Инструмент за предприсъединителна помощ (ИПП III) | - | 120,0 |
| Механизъм за гражданска защита на Съюза (RescEU) | - | 131,8 |
| Подкрепа за общността на кипърските турци | - | 7,0 |
| „Правосъдие, права и ценности“ | - | 6,8 |
| Механизъм за свързване на Европа — Транспорт (вкл. финансовия принос от Кохезионния фонд и военната мобилност) | - | -155,0 |
| InvestEU | - | -33,7 |
| **Общо** | **0,0** | **448,8** |

* ИССРМС и ИПП III: След публикуването на Съвместното съобщение относно действията на ЕС за глобално реагиране на COVID-19[[17]](#footnote-18), в което Съюзът изрази солидарност и ангажимент да помогне на партньорските държавите да се справят със здравните, икономическите и социалните последици от кризата с COVID-19 като част от усилията на „Екип Европа“, беше извършено препрограмиране и отпускането на помощта за трети държави се ускори, като това ще продължи и през 2021 г. Като се вземат предвид политическите ангажименти на Съюза към трети държави и договорните задължения, като сроковете за плащания, беше констатирана по-голяма нужда от бюджетни кредити за плащания в размер на 492 милиона евро поради променените условия за отпускане на бюджетната подкрепа, увеличеното предварително финансиране и по-бързото изпълнение в рамките на непрякото управление.
* RescEU: С коригиращи бюджети № 1 и № 2/2020 бяха значително увеличени наличните ресурси по програмата на Съюза за гражданска защита, предназначени за посрещане на спешните нужди, свързани с COVID-19 (а именно създаване на медицински резерв и репатриране). Това представлява общо увеличение от 415 милиона евро бюджетни кредити за поети задължения. По-малко от половината от тези бюджетни кредити са покрити от бюджетни кредити за плащания през 2020 г., а коригираните прогнози сочат, че през 2021 г. ще са необходими приблизително 132 милиона евро за приключване на тези мерки. По-голямата част от плащанията ще послужат за възстановяване на средства на държавите членки за вече изпълнени мерки.
* Подкрепа за общността на кипърските турци: Поради кризата с COVID-19 Програмата на ООН за развитие — Инструмент за местна инфраструктура (ПРООН LIF) предоставя по-голяма техническа помощ за набелязване на нуждите от спешни ответни действия, което води до по-големи плащания в сравнение с прогнозата. В допълнение към увеличението вследствие на целенасоченото подсилване (3 милиона евро), описано в точка 8.1.1 по-долу, са необходими още 4 милиона евро бюджетни кредити за плащания за приключване на дейности като Програмата за стипендии, Програмата за икономически анализ за растеж и устойчиво развитие на Международната банка за възстановяване и развитие, подкрепата за микропредприятия и проекта „Изграждане на новия северен канализационен колектор на Никозия — СККН“.
* МСЕ — Транспорт (включително финансовия принос от Кохезионния фонд и военната мобилност): Общото намаляване от 155 милиона евро се дължи на следните два елемента, взети заедно:
  + -100 милиона евро, съответстващи на плащания, които ще бъдат извършени през 2020 г., въпреки че първоначално бяха предвидени за 2021 г. Тези плащания са свързани с доброволните искания, които бяха изпратени от няколко големи бенефициери и за които Комисията предложи увеличаване на средствата в ПКБ № 10/2020;
  + намаляване на нуждите от плащания за всички компоненти на МСЕ — Транспорт с общо 55 милиона евро (от които 37 милиона евро за финансовия принос от Кохезионния фонд и 13,4 милиона евро за военната мобилност). Като се има предвид настоящият срок за публикуване на първата покана за представяне на предложения по МСЕ — Транспорт през 2021 г., Комисията счита, че през 2021 г. ще бъдат подписани само малка част от споразуменията за отпускане на безвъзмездни средства (вследствие на което ще бъде отпусната малка част от предварителното финансиране).
* InvestEU: Намаляването на нуждите от плащания за Дълговия инструмент на Механизма за свързване на Европа (ДИ на МСЕ) съответства на плащания, които ще бъдат извършени през 2020 г., въпреки че първоначално бяха предвидени за 2021 г. (записани са в редовете за приключване на InvestEU), и следователно трябва да бъдат отпуснати в началото на периода. Очаква се до края на 2020 г. ЕИБ да приключи подписването на редица проекти, които включват дейности, свързани с пускането в употреба на пунктове за зареждане на електрически автомобили, пунктове за зареждане с водород, електрически автобуси с водородни горивни елементи и електрически камиони за превоз на товари, по които проекти бе постигнат по-бърз напредък от очакваното.

**2.4 Коригиран обхват на функциите на МФР и отражение върху структурата на номенклатурата**

В съответствие със споразумението на Европейския съвет от юли 2020 г. и както бе потвърдено в политическото споразумение от ноември 2020 г. между Европейския парламент и Съвета, програмите (и другите елементи), включени в ПБ за 2021 г. в новия бюджетен дял 14 „Устойчивост и реакция при кризи“ (който бе включен във функция 5 „Устойчивост, сигурност и отбрана“), се прехвърлят в новия бюджетен дял 06 „Възстановяване и устойчивост“ (включен във функция 2б „Устойчивост и ценности“).

Това прехвърляне ще наложи техническо преномериране на дялове 15 „Външна дейност“, 16 „Предприсъединителна помощ“ и 17 „Разходи извън годишните тавани, определени в многогодишната финансова рамка“. Това техническо преномериране ще бъде направено при публикуването на бюджета за 2021 г., след приемането му.

**2.5 Коригирано разпределение на Next Generation EU между безвъзмездни средства и заеми**

Както бе потвърдено в политическото споразумение от ноември 2020 г. между Европейския парламент и Съвета, средствата на Next Generation EU (NGEU) под формата на безвъзмездни средства (750 милиарда евро по цени от 2018 г.), с които ще се подпомагат програмите на Съюза, бяха намалени както по размер (от 500 милиарда евро на 390 милиарда евро), така и по обхват.

Вследствие на това бюджетните забележки по засегнатите бюджетни редове бяха адаптирани по съответния начин в ПВК 1/2021. Също така, що се отнася до ЕЗФРСР, двугодишният преходен период, който вече е одобрен от Съвета и Европейския парламент, ще включва изпълнението на приноса от NGEU, считано от 2021 г. За тази цел в ПВК 1/2021 бе създаден нов бюджетен ред.

Предвидените суми от NGEU за 2021 г., по програми и по бюджетни редове, са посочени в таблицата по-долу:

| **Програма/бюджетен ред** | **Финансов принос от Next Generation EU** *(в милиони евро)* | | |
| --- | --- | --- | --- |
| **Бюджетни задължения** | **Бюджетни кредити за плащания** |
| **„Хоризонт Европа“** | **1 772,0** | **177,9** |
| 01 01 01 02 — Външен персонал, изпълняващ програма „Хоризонт Европа“ — Непреки научни изследвания | 3,7 | 3,7 |
| 01 01 01 03 — Други разходи за управление за „Хоризонт Европа“ — Непреки научни изследвания | 3,7 | 3,7 |
| 01 02 02 10 — Клъстер „Здравеопазване“ | 441,2 | 32,2 |
| 01 02 02 40 — Клъстер „Цифрова сфера, промишленост и космическо пространство“ | 441,2 | 47,9 |
| 01 02 02 50 — Клъстер „Климат, енергия и мобилност“ | 441,2 | 7,0 |
| 01 02 03 01 — Европейски съвет по иновациите | 441,2 | 83,5 |
| **Фонд InvestEU** | **1 783,0** | **174,0** |
| 02 01 01 — Разходи за подкрепа на „InvestEU“ | 0,5 | 0,5 |
| 02 02 02 — Гаранция за InvestEU — провизиране на общия фонд „Провизии“ | 1 745,0 | 151,0 |
| 02 02 03 — Консултантски център InvestEU, портал InvestEU и съпътстващи мерки | 37,5 | 22,5 |
| **REACT-EU — Европейски фонд за регионално развитие (ЕФРР)** | **27 856,5** | **4 983,5** |
| 05 01 01 — Разходи за подкрепа за „Европейския фонд за регионално развитие“ | 2,5 | 2,5 |
| 05 02 05 01 — ЕФРР — Оперативни разходи — Финансиране по REACT-EU | 27 756,8 | 4 977,1 |
| 05 02 05 02 — ЕФРР — Оперативна техническа помощ — Финансиране по REACT-EU | 97,2 | 3,9 |
| **Европейски механизъм за възстановяване и устойчивост (вкл. Инструментът за техническа подкрепа)** | **236 607,0** | **67 607,0** |
| 06 01 01 — Разходи за подкрепа за Европейския механизъм за възстановяване и устойчивост (вкл. Инструмента за техническа подкрепа) | 7,0 | 7,0 |
| 06 02 01 — Европейски механизъм за възстановяване и устойчивост (ЕМВУ) — Безвъзмездни средства | 236 600,0 | 67 600,0 |
| **Механизъм за гражданска защита на Съюза (RescEU)** | **682,5** | **197,0** |
| 06 01 04 — Разходи за подкрепа за „Механизъм за гражданска защита на Съюза (RescEU)“ | 3,9 | 3,9 |
| 06 05 01 — Механизъм за гражданска защита на Съюза (RescEU) | 678,6 | 193,1 |
| **REACT-EU — Европейски социален фонд (ЕСФ)** | **11 938,5** | **2 135,8** |
| 07 01 01 01 — Разходи за подкрепа за „Европейски социален фонд+ — Споделено управление“ | 1,1 | 1,1 |
| 07 02 05 01 — ЕСФ — Оперативни разходи — Финансиране по REACT-EU | 11 895,8 | 2 133,0 |
| 07 02 05 02 — ЕСФ — Оперативна техническа помощ — Финансиране по REACT-EU | 41,6 | 1,7 |
| **Европейски земеделски фонд за развитие на селските райони (ЕЗФРСР)** | **2 387,7** | **596,9** |
| 08 03 01 03 — Видове интервенции в областта на развитието на селските райони по линия на стратегическите планове по ОСП, финансирани от Инструмента на Европейския съюз за възстановяване (ИЕСВ) | 2 381,7 | 595,4 |
| 08 03 03 — ЕЗФРСР — Оперативна техническа помощ, финансирана от Инструмента на Европейския съюз за възстановяване (ИЕСВ) | 6,0 | 1,5 |
| **Фонд за справедлив преход** | **2 122,0** | **55,0** |
| 09 01 02 — Разходи за подкрепа за „Фонд за справедлив преход“ | 2,4 | 2,4 |
| 09 03 01 — Фонд за справедлив преход (ФСП) — Оперативни разходи | 2 112,2 | 52,4 |
| 09 03 02 — Фонд за справедлив преход (ФСП) — Оперативна техническа помощ | 7,4 | 0,2 |
| **ОБЩО** | **285 149,2** | **75 927,1** |

3. Участие на Съюза в увеличаването на капитала на Европейския инвестиционен фонд (ЕИФ)

На 14 юли 2020 г. Съветът на директорите на Европейския инвестиционен фонд (ЕИФ) одобри по принцип предложението до акционерите за увеличаване на записания капитал на ЕИФ. Групата на Европейската инвестиционна банка (ЕИБ) определи размера на увеличението на капитала на ЕИФ, необходимо, за да се инжектират в ЕИФ 1 250 милиона евро. Цената на новите акции следва да се основава на формулата за определяне на нетната стойност на активите, договорена между акционерите на ЕИФ, и включва внесената част и премията от емисията на акция.

Съюзът, представляван от Комисията, следва да е в състояние да участва в това увеличаване на капитала, за да може ЕИФ да продължи да подкрепя икономиката на Съюза и нейното възстановяване, включително чрез приноса си към изпълнението на програмата InvestEU. Освен това Съюзът следва да може да запази общия си дял от капитала на ЕИФ. Съюзът най-вероятно ще запише новоемитирани акции на ЕИФ и ще извърши съответното плащане през първата половина на 2021 г.

За да може Съюзът да участва пропорционално в увеличаването на капитала на ЕИФ с горепосочения размер, за покриване на разходите по записването на акции се очаква да бъдат необходими 375 милиона евро[[18]](#footnote-19) — както бюджетни кредити за поети задължения, така и бюджетни кредити за плащания. Тази сума, приспадната от финансовия пакет на InvestEU за 2021 г., е записана по специалния бюджетен ред за ЕИФ в глава 20 от същия дял (02 20 03 01 *Европейски инвестиционен фонд — обезпечаване на изплатени акции от записания капитал*).

4. Европейски фонд за гарантиране на земеделието (ЕФГЗ)

С ПВК 1/2021 се актуализират прогнозите за селскостопанските разходи въз основа на най-актуалните икономически данни и законодателна рамка. До началото на ноември 2020 г. Комисията разполагаше с първите данни за нивото на производството за 2020 г. и за перспективите пред селскостопанските пазари, както и с реалните данни за по-голямата част от изпълнението на бюджета за 2020 г., що се отнася до споделеното управление на ЕФГЗ, които са основата за актуализираните прогнози за бюджетните нужди за 2021 г.

Освен че отчита пазарните фактори, ПВК 1/2021 включва също така отражението на законодателните решения в селскостопанския сектор, приети след приемането на ПБ за 2021 г. през юли 2020 г., както и на някои законодателни решения, които все още са в процес на подготовка и предстои скоро да бъдат приети. По-конкретно с него се актуализират сумите за трансферите между ЕФГЗ и ЕЗФРСР, за които няколко държави членки изпратиха своите уведомления до 18 май 2020 г.

Съгласно политическото споразумение от ноември 2020 г. между Европейския парламент и Съвета и като се има предвид нетният трансфер в размер на 557,0 милиона евро към развитието на селските райони, нетното салдо за 2021 г., налично за ЕФГЗ, възлиза на 40 368,0 милиона евро. Тази нова сума включва трансфери от ЕФГЗ към ЕЗФРСР и обратно, за които няколко държави членки уведомиха Комисията през 2019 г., включително измененията, съобщени през 2020 г.[[19]](#footnote-20)

Като цяло нуждите за ЕФГЗ за 2021 г. (след като бъдат взети предвид разпоредбите на ЕФГЗ по отношение на „финансовата дисциплина“) понастоящем се определят на 40 987,0 милиона евро[[20]](#footnote-21), което представлява увеличение с 222,2 милиона евро спрямо ПБ за 2021 г. Това увеличение се дължи предимно на допълнителните нужди от финансови корекции в полза на държавите членки (+233,1 милиона евро), докато промените за свързаните с пазара разходи извън стратегическите планове по ОСП (+15,0 милиона евро) и преките плащания извън стратегическите планове по ОСП (-29,7 милиона евро) са доста малки.

Целевите приходи, които се очаква да бъдат налични през 2021 г., нарастват леко от 585,7 милиона евро в ПБ за 2021 г. на 619,0 милиона евро (+33,3 милиона евро). За разлика от предходните години, ПВК 1/2021 не включва очакван пренос на целеви приходи от 2020 г. за 2021 г., тъй като изпълнението през 2020 г. е високо[[21]](#footnote-22). Неусвоените бюджетни кредити (478 милиона евро) за резерва за кризи в селскостопанския сектор за 2020 г., който няма да бъде използван, ще бъдат пренесени за възстановяване на средства на земеделските стопани, които са обект на механизма за финансова дисциплина през 2021 г.

Вследствие на тези актуализации Комисията предлага да бъдат увеличени прогнозните разходи за селското стопанство със 188,9 милиона евро спрямо ПБ за 2021 г. За покриване на нуждите на ЕФГЗ за 2021 г. са необходими бюджетни кредити за поети задължения в размер на 40 368,0 милиона евро, включително *резерва за кризи в селскостопанския сектор*. Тази обща сума съответства точно на нетното салдо по ЕФГЗ, произтичащо от МФР за периода 2021—2027 г., договорена от Европейския съвет, и отчита променените трансфери между двата стълба, съобщени от държавите членки. Тъй като нуждите надвишават нетното салдо по ЕФГЗ за 2021 г., те трябва да бъдат коригирани чрез механизма за финансова дисциплина, който има за цел да бъдат намалени сумите, налични за преки плащания, за да се спази нетното салдо по ЕФГЗ и да се създаде резерв за кризи[[22]](#footnote-23).

5. Пакет за делегиране за шестте изпълнителни агенции

**5.1 Представяне пред Комитета за изпълнителните агенции**

През следващите дни в съответствие с процедурата, предвидена в Регламент № 58/2003[[23]](#footnote-24), Комисията ще поиска от Комитета за изпълнителните агенции (КИА) да даде становище по проекта на Решение за изпълнение на Комисията за създаване на новото поколение изпълнителни агенции. Същевременно Комисията ще предаде на Европейския парламент и на Съвета пълния комплект от документи за делегирането, включително информационна бележка, в която се определят основните елементи на предвидения пакет за делегирането. Пакетът, който ще бъде представен на КИА, ще бъде актуализиран, за да се отрази равнището на финансовите пакети на разходните програми, които се предлага да бъдат делегирани съгласно политическото споразумение от ноември 2020 г. между Европейския парламент и Съвета за следващата МФР.

Не беше възможно съответните данни да бъдат актуализирани своевременно за настоящото писмо за внасяне на корекции. Поради това всички таблици в тази точка — включително за персонала на агенциите и предложеното компенсиране в Комисията — все още се основават на финансовите пакети на разходните програми, определени в споразумението на Европейския съвет от юли 2020 г. Предвид значителното увеличаване на бюджета на някои програми, включени в политическото споразумение от ноември 2020 г., които са частично или изцяло делегирани на изпълнителни агенции („Еразъм“, „Хоризонт Европа“, EU4Health, „Творческа Европа, „Права и ценности“), делегираният бюджет и предложеният персонал на съответните агенции ще бъдат съответно увеличени. Това обаче няма да засегне предложеното разпределение на програмите между изпълнителните агенции.

В това отношение Комисията възнамерява да запази същия брой изпълнителни агенции. Тя предлага обаче да бъдат променени портфейлите на агенциите, за да се създадат повече синергии и икономии и да се избегне разделянето на програми или подпрограми между агенциите. Вследствие на това се предлага дейностите на Изпълнителната агенция за потребителите, здравеопазването и храните (CHAFEA), която се намира в Люксембург, да се прехвърлят на агенциите в Брюксел, като същевременно се създаде нова агенция в Брюксел. Предлага се също имената на агенциите да се адаптират към бъдещите им портфейли:

* Изпълнителна агенция на Европейския научноизследователски съвет (ERCEA);
* Европейска изпълнителна агенция за научни изследвания (бившата Изпълнителна агенция за научни изследвания (REA);
* Европейска изпълнителна агенция за здравеопазването и цифровизацията (нова агенция);
* Европейска изпълнителна агенция за климата, инфраструктурата и околната среда (бившата Изпълнителна агенция за иновации и мрежи (INEA);
* Европейска изпълнителна агенция за образование и култура (бившата Изпълнителна агенция за образование, аудио-визия и култура (EACEA);
* Изпълнителна агенция за Европейския съвет по иновациите и за МСП (бившата Изпълнителна агенция за малките и средните предприятия (EASME).

При наличие на положително становище от страна на КИА и при условие че нито Европейският парламент, нито Съветът са повдигнали възражения и че законодателният орган приеме навреме основните актове за програмите за периода 2021—2027 г., Комисията възнамерява да приеме проекта на предложение възможно най-скоро, за да може новото поколение изпълнителни агенции да изпълнява новите програми на Съюза.

**5.2 Предложено равнище на бюджетните кредити за оперативни разходи за периода 2021—2027 г., които ще бъдат делегирани**

В обзорната таблица по-долу се сравняват за всяка агенция общото равнище на бюджетните кредити за оперативни разходи, управлявани от агенциите, в настоящата и бъдещата МФР с броя на човешките ресурси (еквиваленти на пълно работно време — ЕПРВ) и съответната субсидия за покриване на текущите разходи на агенциите.

| **Изпълнителни агенции** | **Бюджет, управляван от всяка изпълнителна агенция, за периода 2014—2020 г. (милиарди евро)** | **ЕПРВ в изпълнителните агенции за 2020 г.** | **Бюджет, който ще бъде управляван, за периода 2021—2027 г. (милиарди евро, по цени от 2018 г.)** | **Предвидени ЕПРВ в изпълнителните агенции за 2027 г.** |
| --- | --- | --- | --- | --- |
| Изпълнителна агенция на Европейския научноизследователски съвет (бившата ERCEA) | 13 | 529 | 12,3 | 457 |
| Европейска изпълнителна агенция за научни изследвания (бившата REA) | 13 | 785 | 18,2 | 877 |
| Европейска изпълнителна агенция за здравеопазването и цифровизацията (нова) | - | - | 13,2 | 404 |
| Европейска изпълнителна агенция за климата, инфраструктурата и околната среда (бивша INEA) | 34 | 313 | 39,1 | 474 |
| Европейска изпълнителна агенция за образование и култура (бившата EACEA) | 5 | 438 | 6,5 | 501 |
| Изпълнителна агенция за Европейския съвет по иновациите и за МСП (бившата EASME) | 10 | 506 | 9,2 | 328 |
| Изпълнителна агенция за потребителите, здравеопазването и храните (CHAFEA) | 1 | 79 | - | - |
| **Общо** | **75** | **2 650** | **98,4** | **3 041** |

**5.3** **Отражение върху човешките и финансовите ресурси в изпълнителните агенции през 2021 г.**

Отражението на делегираните гласувани бюджетни кредити[[24]](#footnote-25) върху редовете за субсидии на изпълнителните агенции и ЕПРВ през 2021 г. е обобщено в таблицата по-долу.

| **Изпълнителна агенция** | **Бюджет за 2020 г.** | | **ПБ за 2021 г.** | | **ПВК 1/2021** | | **ПБ за 2021 г. (вкл. ПВК 1)** | | | |
| --- | --- | --- | --- | --- | --- | --- | --- | --- | --- | --- |
| **ЕПРВ** | **Субсидия за ИА** | **ЕПРВ** | **Субсидия за ИА** | **ЕПРВ** | **Субсидия за ИА** | **ЕПРВ** | **Субсидия за ИА** | **Δ ЕПРВ в сравнение с 2020 г.** | **Δ субсидия за ИА в сравнение с 2020 г.** |
| Изпълнителна агенция на Европейския научноизследователски съвет (бившата ERCEA) | 529 | 51,319 | 529 | - | -10 | 53,915 | 519 | 53,915 | -1,89 % | 5,06 % |
| [Европейска изпълнителна агенция за научни изследвания (бившата REA)](file:///C:\Users\SZYMAMA\AppData\Local\Microsoft\Windows\INetCache\Content.MSO\ADC3D516.xlsx#Sheet1!#REF!) | 785 | 75,749 | 785 | - | 49 | 91,592 | 834 | 91,592 | 6,24 % | 20,92 % |
| Европейска изпълнителна агенция за здравеопазването и цифровизацията (нова) | - | - | - | - | 307 | 39,078 | 307 | 39,078 | - | - |
| Европейска изпълнителна агенция за климата, инфраструктурата и околната среда (бивша INEA) | 313 | 30,383 | 313 | - | 146 | 47,969 | 459 | 47,969 | 46,65 % | 57,88 % |
| Европейска изпълнителна агенция за образование и култура (бившата EACEA) | 438 | 47,750 | 438 | 5,11 | 9 | 45,693 | 447 | 50,803 | 2,05 % | 6,39 % |
| Изпълнителна агенция за Европейския съвет по иновациите и за МСП (бившата EASME) | 506 | 51,177 | 506 | - | -119 | 43,744 | 387 | 43,744 | -23,52 % | -14,52 % |
| Изпълнителна агенция за потребителите, здравеопазването и храните (CHAFEA) | 79 | 11,301 | 79 | - | -79 | 0 | 0 | 0 | -100 % | -100 % |
| **Общо** | **2 650** | **267,679** | **2 650** | **5,11** | 302 | **321,991** | **2 952** | **327,101** | **11,40 %** | **22,20 %** |

Прогнозният брой на персонала, необходим за изпълнителните агенции през 2021 г., нараства с 302 ЕПРВ (11,4 %) в сравнение с бюджета за 2020 г. Съответният финансов принос на Съюза нараства с 22,2 % в сравнение с 2020 г.

**5.4 Отражение върху човешките ресурси в Комисията**

Според Регламент № 58/2003 всяко делегиране на задачи на изпълнителна агенция трябва да бъде икономически изгодно и в съответствие с принципа на добро финансово управление. Както е показано в обзорната таблица в точка 5.2 по-горе, това ще доведе до повишаване на работното натоварване на изпълнителните агенции за периода 2021—2027 г. и ще бъде нужен повече персонал, за да се управляват програмите ефективно.

Част от нарасналото работно натоварване на изпълнителните агенции ще бъде следствие от новоделегирани програми и задачи, които в момента се изпълняват от службите на Комисията. Прехвърлянето на тези задачи по изпълнението ще доведе до намаляване на съответните човешки ресурси в Комисията, тъй като тези задачи вече няма да се изпълняват в нея. Друга част от увеличеното работно натоварване в изпълнителните агенции ще бъде породено от увеличените бюджети за вече делегирани програми, както и от новите програми. В тези случаи няма отражение върху работното натоварване в Комисията, тъй като задачата или вече е била прехвърлена, или никога не е била изпълнявана вътрешно. В този случай Комисията предлага да бъдат освободени известен брой служители, за да се осигури цялостна неутралност по отношение на бюджета.

В миналото тези освободени човешки ресурси бяха преразпределени към други задачи в съответствие с член 13, параграф 6, буква в) от Регламент № 58/2003. Поради ангажимента на Комисията да гарантира бюджетна неутралност от гледна точка на административните разходи — вследствие на делегирането на допълнителни задачи по управлението на програмите — Комисията ще намали човешките си ресурси, за да компенсира допълнителните ЕПРВ в изпълнителните агенции. Аналогично разходите, свързани с длъжности, които са замразени поради командированията в изпълнителните агенции, също ще бъдат намалени в съответната степен.

Таблицата по-долу показва начина, по който Комисията предлага да бъдат компенсирани допълнителните човешки ресурси в изпълнителните агенции до 2027 г.:

|  |  |
| --- | --- |
| **Компенсиране на увеличените човешки ресурси в изпълнителните агенции** | **Човешки ресурси (ЕПРВ)** |
| Увеличаване на ресурсите за покриване на текущите разходи на шест изпълнителни агенции, произтичащо от допълнително делегиране | +390 |
| Намалени административни ресурси по функция 7 вследствие на делегиране на задачи, които понастоящем се управляват от Комисията | -59 |
| Намалени административни ресурси и ресурси за подкрепа по други функции вследствие на делегиране на задачи, които понастоящем се управляват от Комисията | -188 |

**5.5 Корекции, включени в ПВК 1/2021**

Корекциите, включени в ПВК 1/2021, отразяват последиците за ресурсите от предвиденото делегиране на програмите за периода 2021—2027 г. както за изпълнителните агенции, така и за Комисията за 2021 г. Що се отнася до Комисията, последиците се състоят в нетно намаляване на бюджетните кредити за заплати по функция 7 „Европейска публична администрация“ в размер на 2,5 милиона евро и бюджетно неутрално преразпределение на бюджетните кредити в рамките на съответния финансов пакет на засегнатите делегирани програми.

От гледна точка на номенклатурата, както е показано в таблицата по-долу, се предлага да бъдат създадени нови бюджетни редове в рамките на всяка делегирана програма, предназначени за субсидията за шестте нови изпълнителни агенции, в допълнение към бюджетните редове, които вече са включени в ПБ за 2021 г. за настоящите „наследени“ изпълнителни агенции. Запазването на тази паралелна структура ще осигури плавен преход от настоящата към бъдещата организация на изпълнителните агенции, независимо от това в кой момент точно ще бъде осъществена тя — това зависи до голяма степен от официалното приемане на МФР и на основните актове за програмите за периода 2021—2027 г.

| Нова изпълнителна агенция | Нов ред за субсидии | Нов портфейл | Правен предшественик | Наследено делегиране | Наследен ред за субсидии | Предходен портфейл |
| --- | --- | --- | --- | --- | --- | --- |
| Изпълнителна агенция на Европейския научноизследователски съвет | 01 01 01 71 | „Хоризонт Европа“ | ERCEA | ERCEA | 01 01 01 61 | „Хоризонт 2020“ |
| Европейска изпълнителна агенция за научни изследвания | 01 01 01 72 | „Хоризонт Европа“ | REA | REA | 01 01 01 62 | „Хоризонт 2020“ |
| EASME | 01 01 01 63 |
| 20 03 14 72 | Централна служба за подкрепа | REA | 20 03 14 62 | Централна служба за подкрепа |
| 08 01 01 72 | Европейски фонд за гарантиране на земеделието | CHAFEA | 08 01 01 66 | Европейски фонд за гарантиране на земеделието |
| 20 03 14 72 | Научноизследователска програма на Европейската общност за въглища и стомана | REA | - | - |
| Европейска изпълнителна агенция за здравеопазването и цифровизацията | 01 01 01 73 | „Хоризонт Европа“ | *Нова* | REA | 01 01 01 62 | „Хоризонт 2020“ |
| EASME | 01 01 01 63 |
| 02 01 23 73 | Механизъм за свързване на Европа — Цифрови технологии | INEA | 02 01 21 64 | Механизъм за свързване на Европа |
| 02 01 30 73 | Програма „Цифрова Европа“ | - | - | - |
| 03 01 01 73 | Програма за единния пазар | CHAFEA | 03 01 01 66 | Безопасност на храните и фуражите, здраве на животните и хуманно отношение към тях, растителна защита |
| 06 01 05 73 | EU4HEALTH | 06 01 05 66 | Здраве |
| Европейска изпълнителна агенция за климата, инфраструктурата и околната среда | 01 01 01 74 | „Хоризонт Европа“ | INEA | EASME | 01 01 01 63 | „Хоризонт 2020“ |
| INEA | 01 01 01 64 |
| 02 01 21 74 | Механизъм за свързване на Европа — Транспорт | INEA | 02 01 21 64 | Механизъм за свързване на Европа |
| 02 01 22 74 | Механизъм за свързване на Европа — Енергетика |
| 02 01 40 74 | Механизъм за финансиране на енергията от възобновяеми източници | - | - | - |
| 05 01 02 74 | Кохезионен фонд (финансов принос за Механизма за свързване на Европа) | INEA | 05 01 02 64 | Кохезионен фонд (финансов принос за Механизма за свързване на Европа) |
| 08 01 03 74 | Европейски фонд за морско дело и рибарство | EASME | 08 01 03 63 | Европейски фонд за морско дело и рибарство |
| 09 01 01 74 | Инструмент на ЕС за финансиране в областта на околната среда и климата (LIFE) | 09 01 01 63 | Инструмент на ЕС за финансиране в областта на околната среда и климата (LIFE) |
| 09 01 03 74 | Механизъм за отпускане на заеми в публичния сектор в рамките на Механизма за справедлив преход | - | - | - |
| 13 01 03 74 | Военна мобилност | - | - | - |
| 17 01 02 74 | Фонд за иновации | INEA | 17 01 02 64 | Фонд за иновации |
| Европейска изпълнителна агенция за образование и култура | 07 01 02 75 | „Еразъм+“ | EACEA | EACEA | 07 01 02 65 | „Еразъм+“ |
| 07 01 03 75 | Европейски корпус за солидарност | 07 01 03 65 | Европейски корпус за солидарност |
| „Доброволци на ЕС за хуманитарна помощ“ |
| 07 01 04 75 | „Творческа Европа“ | 07 01 04 65 | „Творческа Европа“ |
| 07 01 05 75 | „Права и ценности“ | 07 01 05 65 | „Европа за гражданите“ |
| 15 01 01 75 | Инструмент за съседство, сътрудничество за развитие и международно сътрудничество | 15 01 01 65 | Инструмент за партньорство |
| Инструмент за сътрудничество за развитие |
| Европейски инструмент за съседство |
| 16 01 01 75 | Инструмент за предприсъединителна помощ III | 16 01 01 65 | Инструмент за предприсъединителна помощ II |
| Изпълнителна агенция за Европейския съвет по иновациите и за МСП | 01 01 01 76 | „Хоризонт Европа“ | EASME | REA | 01 01 01 62 | „Хоризонт 2020“ |
| EASME | 01 01 01 63 |
| 03 01 01 76 | Програма за единния пазар | 03 01 01 63 | Програма за конкурентоспособност на предприятията и МСП (COSME) |
| CHAFEA | 03 01 01 66 | „Потребители“ |
| 05 01 01 76 | Европейски фонд за регионално развитие (междурегионални инвестиции в иновации) | - | - | - |

Бюджетните кредити, съответстващи на субсидията, предвидена за всяка нова агенция през 2021 г. в пакета за делегиране, временно ще бъдат записани по наследените редове за субсидии и ще бъдат ограничени до равнището на бюджетните кредити, включени в бюджета за 2020 г., ако последните са по-ниски (разликата ще бъде записана по новия ред за субсидии, когато е приложимо).

Същият „паралелизъм“ е приложен по отношение на щатните разписания: предлага се да бъдат създадени шест нови щатни разписания за шестте нови изпълнителни агенции в допълнение към щатните разписания, включени в ПБ за 2021 г., за настоящите „наследени“ агенции. За 2021 г. не е приложено намаляване на щатните разписания на Комисията.

„Наследените“ бюджетни редове за субсидии и щатните разписания на настоящите изпълнителни агенции ще бъдат обединени с новите в коригиращ бюджет през 2021 г. или в рамките на бюджетната процедура за 2022 г.

6. Децентрализирани агенции

**6.1 Европейска агенция по лекарствата (EMA)**

Медицинската промишленост разработва многобройни продукти в отговор на пандемията от COVID-19. Европейската агенция по лекарствата (EMA) ще трябва да оцени и разреши лекарствата и ваксините, които в момента се разработват и които се предлага да бъдат пуснати на пазара. Това създава временен пик в научната дейност на EMA, както и в ролята ѝ на координатор. Поради това, считано от 2021 г., е оправдано броят на срочно наетите служители да бъде увеличен в продължение на две години с 40 срочно наети лица. Финансовите последици ще бъдат покрити чрез други приходи (такси) и няма да повлияят на финансовия принос от Съюза.

Освен това, след приемането на есенния пакет от мерки за здравеопазването на 11 ноември 2020 г., се предлага ролята на ЕМА да бъде допълнително засилена, включително в структурен аспект. Тази инициатива има за цел да се гарантира, че в целия Съюз ще бъде избегнато възникването на критичен недостиг на лекарствени продукти и медицински изделия в случай на извънредна ситуация, свързана със здравето. Допълнителният персонал ще позволи също на EMA да създаде постоянна работна група, която да предоставя съвети относно лекарствата по време на кризи, и ще предостави възможност на Агенцията да използва повторно здравните данни за регулаторни цели в контекста на европейското пространство за здравни данни. За засилването на ролята на ЕМА ще са нужни увеличение на финансовия принос от Съюза с 28 милиона евро и 29 допълнителни човешки ресурса за 2021 г. (21 срочно наети служители и 8 договорно наети служители).

**6.2 Европейски център за профилактика и контрол върху заболяванията (ECDC)**

Европейският център за профилактика и контрол върху заболяванията (ECDC) постоянно оценява и съобщава настоящите и възникващите заплахи за човешкото здраве, произтичащи от заразни болести, и формулира препоръки за ответни действия на равнището на Съюза и на национално равнище. Настоящата пандемия доказа, че силният ECDC е съществен елемент в Европейския здравен съюз. Споменатият по-горе есенен пакет от мерки за здравеопазването включваше и законодателно предложение, насочено към засилване на ролята на агенцията, което ще ѝ позволи да увеличи подкрепата, която оказва на държавите членки посредством подготовка за готовност и бързи намеси в случай на здравна криза. Финансовото отражение на предложението налага увеличаване на финансовия принос от Съюза с 16 милиона евро и подсилване на човешките ресурси за 2021 г. (с 18 срочно наети служители и 13 договорно наети служители).

**6.3 Европейска агенция за околната среда (ЕАОС):**

След като Регламентът за таксономията[[25]](#footnote-26) бе приет от Съвета и Парламента на 18 юни 2020 г., трябва да бъде добавен още един срочно нает служител в сравнение с щатното разписание, включено в ПБ за 2021 г.

Освен това на Агенцията са възложени допълнителни задачи по линия на 8-ата програма за действие за околната среда, за които са нужни 9 срочно наети служители и 6 договорно наети служители, както и увеличение на финансовия принос от ЕС в размер на 3,2 милиона евро. Това увеличение се компенсира от съответно по размер намаление на бюджета на програмата LIFE.

**6.4 Европейска агенция по химикали (ЕСНА)**

Европейската агенция по химикали (ECHA) отчете рязък спад на приходите от такси през 2020 г. за дейностите си в областта на законодателството за биоцидите. Произтичащият недостиг на средства трябва да бъде компенсиран чрез увеличаване на финансовия принос от Съюза в размер на 3,2 милиона евро.

На Агенцията са възложени също така допълнителни задачи в сферата на опасните химикали по линия на 8-ата програма за действие за околната среда, за които са нужни 1 срочно нает служител и 1 договорно нает служител, както и увеличение на финансовия принос от Съюза в размер на 0,3 милиона евро. Това увеличение се компенсира от съответно по размер намаление на бюджета на програмата LIFE.

**6.5 Европейски банков орган (ЕБО)**

Европейският банков орган (ЕБО) коригира разпределението на възстановяването на излишъка на ЕБО от 2019 г., което доведе до по-висок дял за Съюза. Увеличените целеви приходи намаляват нуждата от нови бюджетни кредити през 2021 г. (-276 639 EUR).

**6.6 Европейска служба за подкрепа в областта на убежището (EASO)**

Поради структурната липса на командироване на национални експерти от държавите членки Европейската служба за подкрепа в областта на убежището (EASO) трябваше да изпълни част от мисиите си посредством временни работници. Тъй като обаче техните договори не могат да бъдат продължавани постоянно, EASO информира Комисията за намерението си временно да замени 58 временни работници с договорно наети служители с договор с максимална продължителност от 1 година. Предложеното заместване на временни работници с договорно наети служители няма да се отрази на бюджетните кредити, предвидени за агенцията в ПБ за 2021 г. Заедно с Комисията EASO ще използва годината за намиране на структурно решение за липсата на национални експерти, изпратени от държавите членки в EASO.

7. Корекции във функция 7 „Европейска публична администрация“

**7.1 Индексация на заплатите, считано от 1 юли 2020 г.**

В съответствие с членове 64 и 65 от Правилника за длъжностните лица[[26]](#footnote-27) възнаграждението на длъжностните лица и на другите служители на Европейския съюз се актуализира ежегодно съгласно доклад на Комисията, който се изготвя въз основа на статистически данни, подготвени от Евростат със съгласието на националните статистически служби на държавите членки и отразяващи положението в държавите членки към 1 юли.

Изчисляването на актуализацията се базира на принципа на паралелност между изменението на реалните (без инфлация) възнаграждения на длъжностните лица на Съюза и тези на националните държавни служители на държавите членки. То отразява общото въздействие на две основни променливи:

* специфичния показател, който отразява промените в покупателната способност на заплатите на националните държавни служители в централните правителства на извадка от 11 държави членки, представляващи над 75 % от БВП на Съюза;
* общия индекс (ОИ), който отразява годишната инфлация в Брюксел и Люксембург, изчислена чрез претегляне на инфлацията на националните потребителски цени, измерена с ХИПЦ за Белгия[[27]](#footnote-28) и ИПЦ за Люксембург[[28]](#footnote-29), в съответствие с разпределението на персонала на Съюза, който работи в тези държави членки.

Тези два елемента се умножават, за да се получи ставката на актуализацията.

Както е посочено в член 11 от приложение XI към Правилника за длъжностните лица („клауза за изключване“), когато според прогнозите на Комисията е налице намаляване на реалния БВП на Съюза за текущата година и специфичният показател е положителен, за изчисляване на размера на актуализацията се използва само част от специфичния показател. В случай на намаляване на БВП с над 3 % специфичният показател ще бъде определен на 0 % за 2020 г. Стойността на специфичния показател, която не е използвана за актуализиране на възнагражденията и пенсиите през 2020 г., ще представлява основата за изчисляването на бъдеща актуализация, след като кумулативното увеличаване на БВП на Съюза стане положително.

Според последната прогноза на Комисията вследствие на кризата с COVID-19 се очаква реалният БВП на ЕС през календарната 2020 г. да намалее с 8,3 %. Следователно клаузата за изключване ще бъде задействана и специфичният показател ще бъде 0 %, а актуализацията на заплатите на 1 юли 2020 г. ще съответства единствено на промяната на ОИ за периода юли 2019 г. — юли 2020 г.

Евростат потвърди, че този ОИ възлиза на 0,7 %, в доклада за годишната актуализация на възнагражденията и пенсиите, публикуван на 31 октомври 2020 г., в съответствие с разпоредбите на приложение XI към Правилника за длъжностните лица, докато преразгледаната прогнозна ставка за актуализация на заплатите към 1 юли 2020 г., използвана при изготвянето на ПБ за 2021 г. (отражение през цялата година), бе 0,9 %.

Поради това бюджетните кредити по функция 7 „Администрация“ от МФР следва да бъдат намалени с 22,0 милиона евро за 2021 г., от които 5,9 милиона евро за Комисията, 4,4 милиона евро за пенсиите на всички институции и 4,8 милиона евро за всички останали институции. Оставащото намаление в размер на 7,0 милиона евро се отнася до Европейските училища, за които бюджетното искане в ПБ за 2021 г. съответства на ставка за актуализация на заплатите от 3,1 %, т.е. първоначалната прогнозна ставка, използвана от Комисията през пролетта на 2020 г.[[29]](#footnote-30)

**7.2 Увеличаване на средствата за Европейския парламент**

Европейският парламент поиска увеличение в размер на общо 4,6 милиона евро, предназначени за следното:

* oставащите разходи за строителство на сгради, предвидени за 2021 г., на стойност 2,1 милиона евро (строителни работи, консултантски хонорари, първоначални дейности и доставки, свързани с оборудването на сградите, с цел привеждането им в състояние за експлоатация, както и всички свързани с това други разходи), както и разходите за оборудване и свързаните с това други разходи, и по-специално хонорарите на архитекти и инженери, съгласно прогнозите на Европейския парламент;
* увеличаването на резерва за непредвидени разходи в размер на 2,6 милиона евро с цел покриване на допълнителните разходи, произтичащи от бюджетни решения, взети през финансовата година, включително тези, свързани с продължаващата криза с COVID-19.

**7.3 Увеличаване на средствата за Европейската служба за външна дейност (ЕСВД)**

*7.3.1 Допълнителни ресурси за Европейския механизъм за подкрепа на мира (ЕМПМ)*

Предложението относно ЕМПМ, който е извънбюджетен фонд на стойност 5,7 милиарда евро през следващата МФР, възлага отговорността за редица нови функции на ЕСВД. Тя ще трябва по-конкретно да подготви, проведе пилотно и проследи определени елементи на мерките за помощ, които ще бъдат финансирани по линия на ЕМПМ, като обхване техните политически, оперативни и финансови аспекти в концептуални бележки, предложения за мерки за помощ, договорености с бенефициерите и други последващи действия.

Действията могат да обхващат финансова подкрепа за трета страна, предоставяне на военно оборудване и инфраструктура или интегрирани пакети, включващи предоставяне на военно оборудване и инфраструктура с военно обучение чрез мисия на ЕС за обучение, както и последващи мерки за смекчаване и контрол.

Предложенията на ЕСВД за действия трябва да следват методика за риска и гаранциите, включваща анализ на чувствителността към конфликти и на контекста, оценки на риска и на въздействието, евентуални смекчаващи мерки и механизми за мониторинг и оценка, когато е необходимо, за да се гарантира спазването на принципите и законодателството на ЕС, както и на международното право, по-специално правото в областта на правата на човека и международното хуманитарно право.

Когато мярка за помощ включва предоставяне на оборудване и/или инфраструктура, концептуалната бележка ще трябва да намери израз в хода на процеса на вземане на решение в подробни списъци и технически спецификации на военното оборудване и/или инфраструктурата с прогнози за разходите.

ЕСВД ще трябва също да поддържа връзка с администраторите на ЕМПМ по финансовите въпроси. Тя следва също така да участва в постигането на всяко необходимо политическо и техническо споразумение с бенефициера (партньорска държава, международна или регионална организация), в координацията с държавата износител (съгласуваност на изискванията за лицензиране), а след доставката — да проследява описа и посещенията на място и физическата инспекция на военното оборудване и инфраструктурата във военна среда.

Според ЕСВД тя се нуждае от 16 ЕПРВ (1 длъжностно лице със степен AD 13 (началник на отдел), 1 AD 11, 2 AD 10 и 1 AD 7 + 5 договорно наети служители + 6 командировани национални експерти), за да изпълни тези нови задачи, които са ѝ възложени от законодателя, като първоначалният разход в бюджета за 2021 г. възлиза на 1 362 500 EUR.

*7.3.1 Допълнителни ресурси за консулските служби*

Пандемията от COVID-19 предизвика извънредна ситуация за консулските служби в световен мащаб поради много строгите ограничения в сферата на транспорта, което доведе до необходимост от спешно репатриране между март и юни 2020 г. на над половин милион граждани на ЕС, блокирани в трети държави. Въпреки че правомощията на ЕС са ограничени до подпомагане на координацията на консулската помощ, държавите членки, гражданите и партньорите се обърнаха към институциите на ЕС, като поискаха от тях да участват активно в борбата с тази извънредна ситуация.

При несъмнения успех на тази мащабна операция на ЕС за репатриране, в контекст, в който много държави членки намалиха действията на консулските си служби, ролята на ЕС бе открито призната и приветствана от държавите членки. По-малките държави членки разчитат почти изцяло на координацията от ЕС, докато по-големите държави членки осъзнават, че и те се нуждаят все повече от действия от страна на ЕС. Това на практика доведе до прехвърляне на допълнителни отговорности на делегациите на ЕС във връзка с консулските въпроси.

За да отговори на ясните очаквания на държавите членки ЕСВД да играе по-голяма роля в координирането на консулската помощ и за да подсили ролята и имиджа на ЕС в трети държави, ЕСВД иска да подсили своя отдел, отговарящ за консулските въпроси.

Това ще позволи на ЕСВД да започне бързо процес на извличане на поуки, като предостави задълбочен анализ на консулската криза с конкретни подробности за всяка от нейните фази, механизмите, използвани за улесняване на репатрирането, преглед на най-добрите практики, наблюдавани на място, и очертаване на основните предизвикателства и възможности.

Това ще подготви също така почвата за преразглеждане на нормативната уредба и институционалната организация на ЕС на капацитета за управление на кризи при консулските служби.

Поисканото увеличение с 1 длъжностно лице със степен AD 11, 1 длъжностно лице със степен AD 7 и 1 договорно нает служител налага първоначално увеличение на бюджета на ЕСВД с 303 800 EUR.

**7.4 Прехвърляне на определен персонал в делегациите на Съюза от Комисията в ЕСВД**

Съгласно споразумението за нивото на обслужване, сключено между Комисията и Европейската служба за външна дейност (ЕСВД) през декември 2010 г., Комисията продължи да финансира част от персонала на административните отдели на делегациите на Съюза, управлявани от ЕСВД, като принос към общите административни задачи. Съответният персонал включва предимно местни служители (МС), но и ограничен брой договорно наети служители (ДНС), които отговарят основно за поддръжката на информационните технологии (т.нар. регионални служители, отговарящи за информационните технологии, или RITO).

В резултат на това служителите на Комисията, които работят в административните отдели на делегациите на Съюза, са официално разпределени към всяка от допринасящите генерални дирекции (ГД „Международно сътрудничество и развитие“, ГД „Политика за съседство и преговори за разширяване“ и Службата за инструментите в областта на външната политика). Тази ситуация доведе до неефективност, включително дублиране на работното натоварване на различни равнища за тези служби на Комисията (умножаване на административните актове), без да има никаква добавена стойност, както и до паралелни административни и финансови процеси.

Със съгласието на ЕСВД Комисията предлага персоналът на Комисията, работещ в административните отдели на делегациите на Съюза, да бъде прехвърлен в ЕСВД. По този начин ще се опростят и рационализират техните административни и финансови процеси и съответният персонал ще може да бъде управляван по-ефикасно.

По-голямата част от ДНС, които трябва да бъдат прехвърлени (18 от общо 19 лица), са RITO, извършващи много специализирани ИТ дейности в делегациите на Съюза под отговорността на ЕСВД. Те са разположени в 12 регионални центъра. Обединяването им под отговорността на една служба ще опрости управлението на тази група служители. Очаква се да бъдат постигнати многобройни ползи, опростяване и повишаване на ефективността както за RITO, така и за администрацията от гледна точка на организацията на регионалните центрове, управлението на договорите, мобилността на служители, оценяването и повишенията, както и управлението на разходите за командировки.

Що се отнася до местните служители, прехвърлянето им в ЕСВД ще осигури по-съгласувано и по-последователно прилагане на съответната политика по заетостта на ЕСВД. Комисията е делегирала на ЕСВД своите правомощия, свързани с някои области на управлението на местните служители, но решенията по определени въпроси, като например разрешаването на длъжности, годишната оценка, повишенията, разрешаването на външни дейности и прекратяването на трудовите правоотношения, се вземат от Комисията. Благодарение на прехвърлянето ЕСВД ще стане по-автономна при управлението на тези длъжности, включително публикуването, подбора и набирането на персонал, както и закриването или преместването на тези длъжности. Процедурите за обжалване по време на оценяването и повишаването на местните служители също ще бъдат подобрени.

Предложеното прехвърляне ще позволи на ЕСВД да получи допълнителна управленска автономност за общо 546 служители под формата на еквиваленти на пълно работно време (ЕПРВ), включващи 527 МС и 19 ДНС, разпределени към административните отдели в делегациите на Съюза.

Що се отнася до бюджетните кредити, предлага се ежегодно да бъдат прехвърляни 18,1 милиона евро от външните инструменти (във функция 6) ИССРМС и ИПП III (съответно 16,0 милиона евро и 2,1 милиона евро) към раздела за ЕСВД (във функция 7). За да се спази цялостната бюджетна неутралност на този трансфер, се предлага съответният финансов пакет на двата засегнати инструмента да бъде намален в съответната степен. В резултат на това увеличеният марж за поетите задължения по функция 6 ще бъде компенсиран от съответно по размер намаляване на маржа за поетите задължения по функция 7[[30]](#footnote-31).

**7.5 Прехвърляне на централната библиотека от Комисията в Службата за публикации**

В рамките на прегледа на синергиите и на ефективността Комисията реши да прехвърли управлението на централната библиотека на Комисията на Службата за публикации (OP), считано от януари 2021 г., което ще има общо отражение върху размера на бюджетните кредити на стойност до 7 888 EUR за 2021 г. Това прехвърляне включва и прехвърлянето на персонала и ИТ ресурсите.

Очаква се програмата за модернизиране на библиотеката, която стартира през последните години (около 80 % от покупките са в електронна форма), да се ускори с прехвърлянето и да доведе до допълнителни синергии и допълване със съществуващите дейности на OP в същата област на управление на публикациите и информацията.

**7.6 Прехвърляне на 2 длъжности в щатното разписание от Европейския парламент на Комисията**

В съответствие с Междуинституционалното споразумение относно CERT-EU (екип за незабавно реагиране при компютърни инциденти)[[31]](#footnote-32) две длъжности в щатното разписание се прехвърлят от Европейския парламент (ЕП) на Европейската комисия с цел подпомагане на дейностите на CERT-EU.

Тази операция води до намаляване с 2 длъжности (AD 5) на щатното разписание на ЕП и прехвърлянето им в щатното разписание на Комисията заедно със съответните бюджетни кредити (с нетно отражение в размер на 39 000 EUR).

**7.7 Финансов принос на ЕСВД за предоставянето на основни услуги от Службата за управление и плащане по индивидуални права (PMO)**

Считано от 2021 г., разходите за основни услуги (включително изчисляване и изплащане на заплати и пенсии, определяне на индивидуални права и командировъчни разходи, възстановяване на разходи на експерти и т.н.) вече няма да се начисляват от Службата за управление и плащане по индивидуални права (PMO) на другите институции. Съответният бюджет бе поискан в бюджетния раздел за Комисията, а бюджетното искане на другите институции бе намалено в съответната степен.

В очакване да бъде подписано ново споразумение за нивото на обслужване между PMO и ЕСВД обаче ЕСВД не е намалила съответната сума в бюджетното си искане за 2021 г. Поради това, за да се избегне двойно бюджетиране, в раздела за Комисията е включено намаляване от 1,2 милиона евро.

**7.8 Отражение на пандемията от COVID-19 върху бюджета на Европейските училища**

Пандемията от COVID-19 принуждава Европейските училища да се подготвят за допълнителни периоди на дистанционно обучение през 2021 г. и да закупят необходимите за целта материали. Освен това може да се наложи да бъдат ангажирани допълнителни преподаватели в зависимост от развитието на ситуацията в определени класове и с определени преподаватели. Допълнителните бюджетни нужди бяха оценени до края на 2020/2021 учебна година, т.е. обхващат първите 8 месеца на 2021 г.

В същия контекст бюджетното искане на Кабинетa на генералния секретар на Европейските училища беше намалено, за да се вземе под внимание фактът, че няма да бъдат необходими бюджетните кредити, първоначално предвидени за организиране на срещи и за командировки, организирани в полза на системата на Европейските училища като цяло.

Въз основа на горепосочените елементи се искат 4 898 380 EUR допълнителни бюджетни кредити за Европейските училища.

**7.9 Отражение на преместването на службата на Омбудсмана, намираща се в Брюксел**

Европейският омбудсман поиска допълнителни бюджетни кредити за финансиране на разходите, свързани с преместването на намиращата се в Брюксел служба на Омбудсмана. Информацията, довела до това искане, не беше налична в момента на представяне на прогнозите за бюджета за 2021 г. през март 2020 г.

Въз основа на информацията, налична от началото на септември, допълнителните нужди в бюджета на Oмбудсмана възлизат на 416 000 EUR.

8. Други корекции

**8.1 Целенасочени увеличения на средствата**

*8.1.1 Подкрепа за общността на кипърските турци*

Съюзът остава ангажиран по отношение на уреждането на кипърския въпрос и общността на кипърските турци. На фона на нарасналото напрежение в региона е нужно бюджетът да се увеличи с 6 милиона евро бюджетни кредити за поети задължения в сравнение с равнището, предложено в ПБ за 2021 г.

Подкрепата на Съюза е необходима за намиране на решение в рамките на добре известните параметри на ООН за двузонална, двуобщностна федерация — в още по-голяма степен след избирането на лидер на кипърските турци, който за съжаление подкрепя модел с две държави. Поради това изключително важно е Съюзът да продължи да разполага с достатъчно средства, за да може програмата за помощ да продължи усилията за подпомагане на социално-икономическото развитие на общността на кипърските турци и за обединяване на двете общности по конкретни инициативи за сътрудничество.

*8.1.2 Социален диалог*

Социалните партньори играят ключова роля в разработването и прилагането на мерките, въвеждани на равнището на държавите членки с цел смекчаване на последиците от пандемията от COVID-19 за работниците и предприятията. Социално-икономическите последици от пандемията за работодателите и работниците се отразиха обаче значително и на националните организации на социалните партньори.

Поради това е необходимо да се предостави допълнителна подкрепа, насочена към европейските и националните междуотраслови и секторни организации на работодателите и синдикати, и по-специално към онези, които са най-силно засегнати от кризата с COVID-19 и са в най-уязвимо положение, за да се гарантират техните дейности и да се преодолеят последиците за заетостта и социалните последици от кризата с COVID-19, както и за да се подобри устойчивостта на организациите на работниците и на работодателите в контекста на COVID-19.

Вследствие на това към бюджетен ред 07 20 04 06 *Специфични компетенции в областта на социалната политика, включително социалния диалог* се добавят 5 милиона евро бюджетни кредити за поети задължения (и 4,4 милиона евро бюджетни кредити за плащания).

**8.2 Адаптиране на номенклатурата**

Освен промените на номенклатурата, описани в предходните точки, ПВК 1/2021 включва и посочените по-долу адаптации.

*8.2.1 Инструмент за съседство, сътрудничество за развитие и международно сътрудничество (ИССРМС)*

ПБ за 2021 г. съдържаше една бюджетна позиция в географската програма за съседните на ЕС държави, Субсахарска Африка, Азия и Тихоокеанския басейн, както и Северна и Южна Америка и Карибския басейн. Беше включена и една-единствена бюджетна позиция за тематичните бюджетни редове, предназначени за глобалните предизвикателства и за правата на човека и демокрацията. Предлага се всеки от тези бюджетни редове да бъде допълнително разделен, за да се повиши още видимостта на разходите, предвидени за всеки от съответните подрегиони или компоненти.

Таблицата по-долу съдържа промените за този инструмент в сравнение с ПБ за 2021 г.:

| **Номенклатура в ПБ за 2021 г.** | | | | **Номенклатура в ПВК 1/2021** | |
| --- | --- | --- | --- | --- | --- |
| 15 02 01 | Географски програми | 15 02 01 01 | Европейска политика за съседство | *15 02 01 10*  *(нов)* | *Южно съседство* |
| *15 02 01 11*  *(нов)* | *Източно съседство* |
| *15 02 01 12*  *(нов)* | *Съседство — трансгранично и териториално сътрудничество и мерки за подкрепа* |
| 15 02 01 02 | Субсахарска Африка | *15 02 01 20*  *(нов)* | *Западна Африка* |
| *15 02 01 21*  *(нов)* | *Източна и Централна Африка* |
| *15 02 01 22*  *(нов)* | *Южната част на африканския континент и Индийският океан* |
| 15 02 01 03 | Азия и Тихоокеанският басейн | *15 02 01 30*  *(нов)* | *Близкият изток и Централна Азия* |
| *15 02 01 31*  *(нов)* | *Южна и Източна Азия* |
| *15 02 01 32*  *(нов)* | *Тихоокеанският басейн* |
| 15 02 01 04 | Северна и Южна Америка и Карибският басейн | *15 02 01 40*  *(нов)* | *Северна и Южна Америка* |
| *15 02 01 41*  *(нов)* | *Карибският басейн* |
| 15 02 01 05 | „Еразъм+“ — вноска от ИССРМС | 15 02 01 50 | „Еразъм+“ — вноска от ИССРМС |
| 15 02 01 08 | Европейски фонд за развитие — обратни постъпления от Инвестиционния инструмент за АКТБ | 15 02 01 60 | Европейски фонд за развитие — обратни постъпления от Инвестиционния инструмент за АКТБ |
| 15 02 01 06 | ИССРМС — обезпечаване на общия фонд „Провизии“ | 15 02 01 70 | ИССРМС — обезпечаване на общия фонд „Провизии“ |
| 15 02 01 07 | Инструмент на Европейския съюз за възстановяване (ИЕСВ) — обезпечаване на общия фонд „Провизии“ | *заличен* | *-* |
| 15 02 02 | Тематични програми | 15 02 02 01 | Права на човека и демокрация | *15 02 02 10*  *(нов)* | *Мисии за наблюдение на избори — права на човека и демокрация* |
| *15 02 02 11*  *(нов)* | *Основни права и свободи — права на човека и демокрация* |
| 15 02 02 02 | Организации на гражданското общество | 15 02 02 20 | Организации на гражданското общество |
| 15 02 02 03 | Стабилност и мир | 15 02 02 30 | Стабилност и мир |
| 15 02 02 04 | Глобални предизвикателства | *15 02 02 40*  *(нов)* | *Хора — глобални предизвикателства* |
| *15 02 02 41*  *(нов)* | *Планета — глобални предизвикателства* |
| *15 02 02 42*  *(нов)* | *Просперитет — глобални предизвикателства* |
| *15 02 02 43*  *(нов)* | *Партньорства — глобални предизвикателства* |
| 15 02 03 | Действия за бързо реагиране | 15 02 03 01 | Реакция при кризи | 15 02 03 10 | Реакция при кризи |
| 15 02 03 02 | Устойчивост | 15 02 03 20 | Устойчивост |
| 15 02 03 03 | Нужди на външната политика | 15 02 03 30 | Нужди на външната политика |
| 15 02 04 | Резерв за нововъзникващи предизвикателства и приоритети | 15 02 04 | Резерв за нововъзникващи предизвикателства и приоритети | 15 02 04 | Резерв за нововъзникващи предизвикателства и приоритети |

*8.2.2 Програма за единния пазар*

В контекста на постигнатото неотдавна споразумение между съзаконодателите относно целите на Програмата за единния пазар се предлага да бъде създадена нова специална бюджетна позиция, озаглавена „Надзор на пазара“, в рамките на статия 03 02 01 *Повишаване на ефективността на вътрешния пазар*.

*8.2.3 Социална политика (включително социалният диалог)*

Предлага се бюджетният ред (и свързаните с него бюджетни кредити), покриващ разходите за социалната политика (включително социалния диалог), да бъде разделен, за да се създаде нов бюджетен ред, изцяло предназначен за проучвания или за безвъзмездни средства за научноизследователски организации.

Таблицата по-долу съдържа промяната в сравнение с ПБ за 2021 г.:

|  |  |  |  |  |  |
| --- | --- | --- | --- | --- | --- |
| **Номенклатура в ПБ за 2021 г.** | | | | **Номенклатура в ПВК 1/2021** | |
| 07 20 04 | Действия, финансирани съгласно прерогативите на Комисията и специфичните правомощия, предоставени на Комисията | 07 20 04 06 | Специфични компетенции в областта на социалната политика, включително социалния диалог | 07 20 04 06 | Специфични компетенции в областта на социалната политика, включително социалния диалог |
| *07 20 04 08*  *(нов)* | *Анализ и проучвания на социалното положение, демографските данни и семейството* |

*8.2.4 Удължаване на срока на действие на Съвместното предприятие за европейски високопроизводителни изчислителни технологии (EuroHPC)*

През септември Комисията прие предложение за Регламент на Съвета за създаване на Съвместно предприятие за европейски високопроизводителни изчислителни технологии[[32]](#footnote-33) в рамките на следващата МФР въз основа на съществуващото EuroHPC, което бе създадено през октомври 2018 г.

Вследствие на това решение в ПВК 1/2021 бяха включени съответните бюджетни редове за финансовия принос от „Хоризонт Европа“, от програмата „Цифрова Европа“ и от Механизма за свързване на Европа (МСЕ). На този етап по тези нови редове не са записани бюджетни кредити, тъй като точният финансов принос от трите програми предстои да бъде определен по време на тяхното стратегическо планиране и програмиране.

*8.2.5 Създаване на нови бюджетни редове за двата консултативни органа*

През пролетта на 2020 г. двата консултативни органа — Европейският икономически и социален комитет и Европейският комитет на регионите — постигнаха споразумение относно определянето на цел за намаляване на въглеродните емисии и съответните срокове. Наред с други препоръки във връзка с изпълнението на тази цел комитетите поискаха да бъде създаден в съответния им раздел нов бюджетен ред без бюджетни кредити, предназначен за компенсирането на CO2 като подготвителна мярка.

Поради момента на вземане на политическото решение за въвеждане на схема за въглеродните емисии комитетите не можаха да поискат в ПБ за 2021 г. новите бюджетни редове (без бюджетни кредити) за компенсирането на CO2.

*8.2.6 Заличаване на бюджетни редове в раздела за Европейския надзорен орган по защита на данните*

ПВК 1/2021 включва заличаването на три реда в дял 3 от раздела за Европейския надзорен орган по защита на данните.

**8.3 Технически актуализации**

*8.3.1 Изменение на щатните разписания във връзка с прибягването до член 53, параграф 1 от Финансовия регламент*

През 2020 г. Европейският комитет на регионите и Европейският надзорен орган по защита на данните (ЕНОЗД) измениха съответните си щатни разписания съгласно условията, посочени в член 53, параграф 1 от Финансовия регламент.

За Комитета на регионите тази операция включваше преобразуването на една постоянна длъжност AD 9 в една временна длъжност AD 9, както и преобразуването на една длъжност AST 4 в една длъжност AST/SC 5, докато за ЕНОЗД тя включваше преобразуването, в рамките на щатното разписание на Европейския комитет по защита на данните, на една длъжност AST 1 в една длъжност AST/SC 2.

Всяко от тези преобразувания налага да бъдат изменени съответните щатни разписания за 2021 г. За Комитета това води и до неголямо намаляване на бюджетните кредити (-2 705 EUR).

*8.3.1 Изменение на текста на някои бюджетни забележки*

В допълнение към адаптациите, свързани с финансовия принос от NGEU (вж. точка 2.5 по-горе), ПВК 1/2021 включва също технически изменения на някои бюджетни забележки, които са посочени в бюджетното приложение.

9. Обобщаваща таблица по функции от МФР

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| *В EUR* | | | | | | | | |
| **Функция** | | **Проектобюджет за 2021 г.** | | **Писмо за внасяне на корекции № 1/2021** | | **Проектобюджет за 2021 г.** | |
| **(вкл. ПВК 1/2021)** | |
| **БКПЗ** | **БКП** | **БКПЗ** | **БКП** | **БКПЗ** | **БКП** |
| **1.** | **Единен пазар, иновации и цифрова сфера** | **21 359 970 100** | **17 573 316 806** | **- 665 439 753** | **- 404 704 406** | **20 694 530 347** | **17 168 612 400** |
| *Таван* | | *21 805 000 000* |  | *- 886 000 000* |  | *20 919 000 000* |  |
| *Марж* | | *445 029 900* |  | *- 220 560 247* |  | *224 469 653* |  |
| **2.** | **Сближаване, устойчивост и ценности** | **51 487 150 161** | **62 625 181 841** | **1 396 134 087** | **3 579 956 198** | **52 883 284 248** | **66 205 138 039** |
| *Таван* | | *51 730 000 000* |  | *1 056 000 000* |  | *52 786 000 000* |  |
| *От които по Инструмента за гъвкавост* | |  |  | *97 768 248* |  | *97 768 248* |  |
| *Марж* | | *242 849 839* |  | *- 242 365 839* |  | *484 000* |  |
| 2а | Икономическо, социално и териториално сближаване | 47 149 471 441 | 58 687 290 538 | 1 041 044 559 | 3 180 607 007 | 48 190 516 000 | 61 867 897 545 |
| *Таван* | | *47 150 000 000* |  | *1 041 000 000* |  | *48 191 000 000* |  |
| *Марж* | | *528 559* |  | *- 44 559* |  | *484 000* |  |
| 2б | Устойчивост и ценности | 4 337 678 720 | 3 937 891 303 | 355 089 528 | 399 349 191 | 4 692 768 248 | 4 337 240 494 |
| *Таван* | | *4 580 000 000* |  | *15 000 000* |  | *4 595 000 000* |  |
| *От които по Инструмента за гъвкавост* | |  |  | *97 768 248* |  | *97 768 248* |  |
| *Марж* | | *242 321 280* |  | *- 242 321 280* |  |  |  |
| **3.** | **Природни ресурси и околна среда** | **58 441 127 005** | **56 249 546 448** | **81 685 531** | **552 385 050** | **58 522 812 536** | **56 801 931 498** |
| *Таван* | | *58 656 000 000* |  | *- 32 000 000* |  | *58 624 000 000* |  |
| *Марж* | | *214 872 995* |  | *- 113 685 531* |  | *101 187 464* |  |
| От които: Европейски фонд за гарантиране на земеделието (ЕФГЗ) — Разходи, свързани с пазара, и преки плащания | | 40 179 072 000 | 40 164 860 883 | 188 882 000 | 188 882 000 | 40 367 954 000 | 40 353 742 883 |
| *Подтаван* | | *40 932 000 000* |  | *- 7 000 000* |  | *40 925 000 000* |  |
| *Трансфери между стълбовете* | | *- 753 928 000* |  | *196 882 000* |  | *- 557 046 000* |  |
| *Разлика от закръгляне, изключена от изчислението на маржа* | | *1 000 000* |  | *- 1 000 000* |  |  |  |
| *Марж за ЕФГЗ* | |  |  |  |  |  |  |
| **4.** | **Миграция и управление на границите** | **3 060 813 759** | **2 723 483 549** | **- 721 484 000** | **23 262 429** | **2 339 329 759** | **2 746 745 978** |
| *Таван* | | *3 287 000 000* |  | *- 820 000 000* |  | *2 467 000 000* |  |
| *Марж* | | *226 186 241* |  | *- 98 516 000* |  | *127 670 241* |  |
| **5.** | **Сигурност и отбрана** | **2 189 025 780** | **1 810 456 628** | **- 479 764 339** | **-1 139 828 385** | **1 709 261 441** | **670 628 243** |
| *Таван* | | *2 359 000 000* |  | *- 554 000 000* |  | *1 805 000 000* |  |
| *Марж* | | *169 974 220* |  | *- 74 235 661* |  | *95 738 559* |  |
| **6.** | **Съседните региони и светът** | **16 113 620 000** | **10 418 805 355** | **- 53 405 718** | **360 653 839** | **16 060 214 282** | **10 779 459 194** |
| *Таван* | | *16 179 000 000* |  | *68 000 000* |  | *16 247 000 000* |  |
| *Марж* | | *65 380 000* |  | *121 405 718* |  | *186 785 718* |  |
| **7.** | **Европейска публична администрация** | **10 451 225 171** | **10 452 500 260** | **5 912 740** | **5 912 740** | **10 457 137 911** | **10 458 413 000** |
| *Таван* | | *10 875 000 000* |  | *- 240 000 000* |  | *10 635 000 000* |  |
| *Марж* | | *423 774 829* |  | *- 245 912 740* |  | *177 862 089* |  |
| От които: Административни разходи на институциите | | 8 032 227 818 | 8 033 502 907 | 12 421 811 | 12 421 811 | 8 044 649 629 | 8 045 924 718 |
| *Подтаван* | | *8 467 000 000* |  | *- 250 000 000* |  | *8 217 000 000* |  |
| *Марж* | | *434 772 182* |  | *- 262 421 811* |  | *172 350 371* |  |
| **Общо** | | **163 102 931 976** | **161 853 290 887** | **- 436 361 452** | **2 977 637 465** | **162 666 570 524** | **164 830 928 352** |
| ***Таван*** | | ***164 891 000 000*** | ***165 599 000 000*** | ***-1 408 000 000*** | ***541 000 000*** | ***163 483 000 000*** | ***166 140 000 000*** |
| ***От които по Инструмента за гъвкавост*** | |  | ***582 907 835*** |  |  | ***97 768 248*** | ***641 077 815*** |
| ***Марж*** | | ***1 788 068 024*** | ***4 328 616 948*** | ***- 873 870 300*** | ***-2 378 467 485*** | ***914 197 724*** | ***1 950 149 463*** |
|  | **Други специални инструменти** | **3 643 250 000** | **1 661 812 000** | **-2 172 415 000** | **- 368 362 000** | **1 470 835 000** | **1 293 450 000** |
| **Общо всичко** | | **166 746 181 976** | **163 515 102 887** | **-2 608 776 452** | **2 609 275 465** | **164 137 405 524** | **166 124 378 352** |

1. OB L 193, 30.7.2018 г., стр. 1. [↑](#footnote-ref-2)
2. COM(2020) 300 final, 27.7.2020 г. [↑](#footnote-ref-3)
3. EUCO 10/20, 21.7.2020 г. [↑](#footnote-ref-4)
4. Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (ОВ L 11, 16.1.2003 г., стр. 1). [↑](#footnote-ref-5)
5. Необходимият размер на бюджетните кредити за редовете за административна подкрепа бе преразгледан конкретно за всяка програма, в резултат на което не бе включен систематично в пропорционалните корекции. [↑](#footnote-ref-6)
6. Регламент (ЕС) 2020/872 на Европейския парламент и на Съвета от 24 юни 2020 г. за изменение на Регламент (ЕС) № 1305/2013 във връзка със специална мярка за предоставяне на извънредно временно подпомагане от Европейския земеделски фонд за развитие на селските райони (ЕЗФРСР) в отговор на избухването на COVID-19. [↑](#footnote-ref-7)
7. Намаляванията на бюджетните кредити за поети задължения се компенсират в рамките на програмите ИПП и ИССРМС (географския стълб). [↑](#footnote-ref-8)
8. Увеличаването на бюджетните кредити за поети задължения се компенсира от съответно по размер намаляване на провизиите за ЕФУР+ през 2021 г., което ще бъде компенсирано от увеличаване на провизиите за ЕФУР+ през периода 2022—2027 г. [↑](#footnote-ref-9)
9. COM(2020) 423 final, 3.6.2020 г. [↑](#footnote-ref-10)
10. Един бюджетен ред в дял 30 „Резерви“ и един бюджетен ред в дял 17 „Разходи извън годишните тавани, определени в многогодишната финансова рамка“ въз основа на модела, вече приложен за ЕФПГ. [↑](#footnote-ref-11)
11. COM(2020) 456 final, 27.5.2020 г. [↑](#footnote-ref-12)
12. COM(2020) 446 final, 28.5.2020 г. [↑](#footnote-ref-13)
13. COM(2020) 451 final, 28.5.2020 г. [↑](#footnote-ref-14)
14. Приет от Европейския парламент на 17 септември 2020 г., но все още не е публикуван в Официален вестник (внесен е като проект на коригиращ бюджет № 8/2020 от Комисията на 28 август 2020 г.). [↑](#footnote-ref-15)
15. Приет от Европейския парламент на 17 април 2020 г. (ОВ L 126, 21.4.2020 г.). [↑](#footnote-ref-16)
16. COM(2018) 614 final, 7.9.2018 г. [↑](#footnote-ref-17)
17. JOIN(2020) 11 final, 8.4.2020 г. [↑](#footnote-ref-18)
18. В съответствие с член 7 от Устава на ЕИФ тази сума ще съответства на 20 % от номиналната стойност, която трябва да бъде внесена при записването (в допълнение към плащането на премията от емисията на акция при закупуването). Останалите 80 % представляват условен пасив с таван за Съюза, свързан с възможността да бъде изискано допълнително плащане на записан, но невнесен капитал. [↑](#footnote-ref-19)
19. Точният размер на нетното салдо по ЕФГЗ е 40 367,954 милиона евро. Съответните държави членки уведомиха за допълнителните трансфери в съответствие с член 7, параграф 2, член 11, параграф 6 и член 14, параграфи 1 и 2 от Регламент (ЕС) № 1307/2013, като трансферите от ЕФГЗ към ЕЗФРСР възлизат на 1 157,704 милиона евро, а тези от ЕЗФРСР към ЕФГЗ — на 600,658 милиона евро. Полученият нетен трансфер от ЕФГЗ към ЕЗФРСР, т.е. 557,046 милиона евро, се приспада от подтавана за ЕФГЗ за 2021 г. в размер на 40 925 милиона евро съгласно новата МФР за периода 2021—2027 г. и се добавя към съответните национални финансови пакети за ЕЗФРСР за 2021 г. Като цяло тези трансфери между двата стълба на ОСП нямат отражение върху бюджета, що се отнася до тавана за функция 3. [↑](#footnote-ref-20)
20. Нуждите възлизат на 40 368,0 милиона евро нови бюджетни кредити плюс 619,0 милиона евро целеви приходи. [↑](#footnote-ref-21)
21. Тази прогноза се основава на декларациите за реалните разходи, изпратени от държавите членки, за периода от 1.9.2020 г. до 15.10.2020 г. До края на годината ще бъдат направени малки корекции на тези декларации и на разходите под пряко управление. [↑](#footnote-ref-22)
22. Ставката на корекцията за преките плащания във връзка с механизма за финансова дисциплина по отношение на календарната 2020 г. е определена в Регламент за изпълнение (ЕС) 2020/862 на Комисията от 19 юни 2020 г. и възлиза на 2,140411 % въз основа на ПБ за 2021 г. Комисията ще актуализира съответно тази ставка, като вземе предвид промените, предложени в настоящото ПВК, което ще доведе до малко по-висока ставка в размер на 2,906192 %. [↑](#footnote-ref-23)
23. Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (ОВ L 11, 16.1.2003 г., стр. 1—8). [↑](#footnote-ref-24)
24. Тази таблица не включва бюджетните кредити/персонала, свързани със стълб III на JRC — Фонда за иновации и Фонда за енергията от възобновяеми източници. Тя включва броя на персонала и бюджетните кредити, свързани с изпълнението на научноизследователската програма на Европейската общност за въглища и стомана. [↑](#footnote-ref-25)
25. Регламент (ЕС) 2020/852 на Европейския парламент и на Съвета от 18 юни 2020 г. за създаване на рамка за улесняване на устойчивите инвестиции и за изменение на Регламент (ЕС) 2019/2088. [↑](#footnote-ref-26)
26. Регламент № 31 (ЕИО), 11 (ЕОАЕ), установяващ Правилника за длъжностните лица и Условията за работа на другите служители на Европейската икономическа общност и на Европейската общност за атомна енергия (ОВ P 045, 14.6.1962 г., стр. 1385). [↑](#footnote-ref-27)
27. Хармонизиран индекс на потребителските цени. [↑](#footnote-ref-28)
28. Индекс на потребителските цени. [↑](#footnote-ref-29)
29. Тази ставка се основаваше на прогнозата от есента на 2019 г. и бе използвана при първоначалната вътрешна подготвителна работа по изготвянето на разчетите на Комисията. Тя бе актуализирана през пролетта на 2020 г. за окончателния ПБ за 2021 г. за всички институции с изключение на Европейските училища. [↑](#footnote-ref-30)
30. Прехвърлянето включва също общите разходи (свързани със сградите и свързаните с тях разходи за инфраструктурата) за 177 МС, чиито заплати и общи разходи преди това се плащаха от Европейския фонд за развитие (ЕФР). От 2021 г. ЕФР ще бъде част от ИССРМС, поради което годишно ще бъдат прехвърляни и 5,6 милиона евро към ЕСВД за общите разходи за този персонал. Този годишен трансфер обаче няма да повлияе на равнището на „новите“ бюджетни кредити в ИССРМС, тъй като те ще бъдат покрити от оставащите целеви приходи на ЕФР в бюджета на Съюза. [↑](#footnote-ref-31)
31. ОВ C 12, 13.1.2018 г., стр. 1, приложение II. [↑](#footnote-ref-32)
32. COM(2020) 569 final, 18.9.2020 г. [↑](#footnote-ref-33)